title: Komisijas Lēmums (1997. gada 7. jūlijs), ar ko izveido pagaidu sarakstus ar trešo valstu uzņēmumiem, no kuriem dalībvalstis atļauj medījamo dzīvnieku gaļas ievedumusTeksts attiecas uz EEZ

text:
Svarīgs juridisks paziņojums

|

31997D0468

Oficiālais Vēstnesis L 199 , 26/07/1997 Lpp. 0062 - 0068

		Komisijas Lēmums(1997. gada 7. jūlijs),ar ko izveido pagaidu sarakstus ar trešo valstu uzņēmumiem, no kuriem dalībvalstis atļauj medījamo dzīvnieku gaļas ievedumus(Teksts attiecas uz EEZ)(97/468/EK)EIROPAS KOPIENU KOMISIJA,ņemot vērā Eiropas Kopienas dibināšanas līgumu,ņemot vērā Padomes 1995. gada 22. jūnija Lēmumu 95/408/EK par pārejas posma nosacījumiem pagaidu sarakstu izveidošanai trešo valstu uzņēmumiem, no kuriem dalībvalstis var ievest konkrētus dzīvnieku valsts produktus, zvejniecības produktus vai dzīvas gliemenes [1], kurā jaunākie grozījumi izdarīti ar Padomes Lēmumu 97/34/EK [2], un jo īpaši tā 2. panta 1. punktu un 7. pantu,tā kā ar Komisijas Lēmumu 94/86/EK [3] kurā jaunākie grozījumi izdarīti ar Lēmumu 96/137/EK [4], ar ko izveido to trešo valstu pagaidu sarakstu, no kurām dalībvalstis atļauj medījamo dzīvnieku gaļas ievedumus;tā kā daudzām šajā sarakstā minētajām valstīm dzīvnieku veselības un veterinārās sertifikācijas prasības medījamo dzīvnieku gaļas ievešanai ir izklāstītas Komisijas Lēmumā 97/218/EK [5] un Lēmumā 97/220/EK [6];tā kā Komisija no dažām trešām valstīm ir saņēmusi iestāžu sarakstus ar garantijām, ka tās pilnībā atbilst Kopienas veselības aizsardzības prasībām, un, ja uzņēmums neatbilst šīm prasībām, izvedumi no tiem uz Eiropas Kopienu tiks apturēti;tā kā Komisija nav varējusi visās attiecīgajās trešās valstīs pārliecināties par minēto uzņēmumu atbilstību Kopienas prasībām un par kompetento iestāžu sniegto garantiju atbilsmi;tā kā, lai novērstu medījamo dzīvnieku gaļas tirdzniecības pārtraukšanu no šīm valstīm, jānosaka turpmākais laika posms, kādā dalībvalstis varēs turpināt medījamo dzīvnieku gaļas ievešanu no uzņēmumiem, ko tās atzinušas, ar iebildi, ka šo gaļu varēs tirgot vienīgi vietējā tirgū; tā kā šajā turpmākajālaika posmā Komisija no šīm valstīm saņems garantijas, kādas nepieciešamas, lai tās varētu pievienot sarakstam saskaņā ar Lēmumā 95/408/EK izklāstīto procedūru;tā kā atbilstoši Komisijas Lēmumam 97/299/EK [7] ir sastādīts uzņēmumu saraksts attiecībā uz Čehijas Republiku;tā kā pēc šā laika posma beigām ārpuskopienas valstis, kuras nav nosūtījušas savus uzņēmumu sarakstus saskaņā ar Kopienas noteikumiem, vairs nevarēs izvest medījamo dzīvnieku gaļu uz Kopienu;tā kā tādēļ dalībvalstis būs atbildīgas par to, vai uzņēmumi, no kuriem tās ieved medījamo dzīvnieku gaļu, atbilst ražošanas un tirgū laišanas prasībām, kas ir ne mazāk stingras kā Kopienas prasības;tā kā tādējādi attiecībā uz konkrētām valstīm var sastādīt to uzņēmumu pagaidu sarakstus, kurās ražo medījamo dzīvnieku gaļu;tā kā šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu,IR PIEŅĒMUSI ŠO LĒMUMU.1. pants1. Dalībvalstis atļauj medījamo dzīvnieku gaļas ievedumus no tiem trešo valstu uzņēmumiem, kas minēti šā lēmuma pielikumā.2. Attiecībā uz trešām valstīm, kas nav minētas šajā pielikumā, dalībvalstis var atļaut uzņēmumiem ievest medījamo dzīvnieku gaļu līdz 1998. gada 1. janvārim.3. Uz medījamo dzīvnieku gaļas ievedumiem joprojām attiecas Kopienas veterinārie noteikumi, kas pieņemti citur.2. pantsŠo lēmumu piemēro no 1997. gada 1. jūlija.3. pantsŠis lēmums ir adresēts dalībvalstīm.Briselē, 1997. gada 7. jūlijāKomisijas vārdā —Komisijas loceklisFranz Fischler[1] OV L 243, 11.10.1995., 17. lpp.[2] OV L 13, 16.1.1997., 33. lpp.[3] OV L 44, 17.2.1994., 33. lpp.[4] OV L 31, 9.2.1996., 31. lpp.[5] OV L 88, 3.4.1997., 25. lpp.[6] OV L 88, 3.4.1997., 70. lpp.[7] OV L 124, 16.5.1997., 50. lpp.--------------------------------------------------ANEXOBILAGANHANGΠΑΡΑΡΤΗΜΑANNEXANNEXEALLEGATOBIJLAGEANEXOLIITEBILAGALISTA DE LOS ESTABLECIMIENTOSLISTE OVER VIRKSOMHEDERVERZEICHNIS DER BETRIEBEПІNΑΚΑΣ ΤΏΝ ΕΓΚAΤΑΣΤΑΣΕΩΝLIST OF ESTABLISHMENTSLISTE DES ETABLISSEMENTSELENCO DEGLI STABILIMENTILIJST VAN BEDRIJVENLISTA DOS ESTABELECIMENTOSLUETTELO LAITOKSISTAFÖRTECKNINK ÖVER ANLÄGGNINGARProducto: Carne de caza salvajeProdukt: Kød af wildtlevende viltErzeunis: WildfleischΠροϊόν: Κρέας θηραμάτωνProduct: Wild game meatProduit: Viande de gibier sauvageProdotto: Carni di selvagginaProduct: Vlees van vrij wildProduto: Carne de caça selvagemTuote: Luonnonvaraisen riistan lihaVaruslag: Viltkött1 = Referencia nacionalNational referenceNational-CodeEθνικός αριθμός έγκρισηςNational referenceReférence nationaleRiferimento nazionaleNational codeReferência nacionalKansallinen referenssiNationel referens2 = NombreNavnNameΤίτλος εγκατάστασηςNameNomNomeNaamNomeNimiNamn3 = CiudadByStadtΠόληTownVilleCittaStadCidadeKaupunkiStad4 = RegiónRegionRegionΠeριοχήRegionRégionRegioneRegioRegiaoAlueRegion5 = ActividadAktivietTätigkeitΕίδος εγκατάστασηςActivityActiviteAttivitaActiviteitActividadeToimintamuotoVerksamhetPH = sala de tratamiento de la cazavildtbehandlingsvirksomhedWildbearbeitungsbetriebκέντρο επεξεργασίας κυνηγιοwild game processing houseatelier de traitement du gibier sauvagecentro di lavorazione della sellvagginaWildverwerkingseenheidestabelecimento de tratamento de caça selvagemlunnonvaraisen riistan käsittelytilaViltbearbetningsanläggningCS = Almacén frigoríficofrysehusKühlhausΨυκτική εγκατάστασηcold storeentreposagedepisito frigoriferoKoelhuisarmazem frigoríficokylmävarastoKyl- och fryshus6 = Menciones especialesSærlige bemærkningerSpezielle BemerkungenEιδικές παρατηρήσεισSpecial remarksMentions specialesNote particolariBijzondere opmerkingenMenções especiaisErikoismainintojaAnmärkningarA = Caza mayorviltlevende storvildtGroßwildμeγάλα άγρια θηράματαlarge wild gamegros gibier sauvageselvaggina grossaGrof vrij wildCaca maior selvagemluonnonvarainen suuriistaStorviltB = LepóridosleporidaeLeporidenΠaγόμορφαleporidaeLeporidesleporidiHaasachtigen (leporidae)LeporídeosLeporidae-suvun eläimetHardjurC = Aves de caza silvestresvildtlevende fjerwildtFederwildάγρια πτερωτά θηράματαwild game birdsoiseaux sauvages de chasseselvaggina da penna selvaticaVrij vederwildAves de caca selvagemlionnonvaraiset riistalinnutVildfågelT = Prueba para la detección de triquinasundersøgelse for trikinerUntersuchung auf Trichineneξέταση παρουσίας τριχινώνexamination for trichinaeexamen pour le depistage des trichinesesame per l individuazione di trichineOnderzoek op de aanwezigheid van trichinenexame para a detecção de triquinastrikiinien tutkiminentrikinkontrollPaís: ARGENTINALand: ARGENTINALand: ARGENTINIENXώρα: ΑΡΓΕΝΤΙΝΗCountry: ARGENTINAPays: ARGENTINEPaese: ARGENTIALand: ARGENTINIEPaís: ARGENTINAMaa: ARGENTIINALand: ARGENTINA1 | 2 | 3 | 4 | 5 | 6 |286 | Frigorífico URIBE SRL | COMODORO RIVADAVIA | CHUBUT | PH | b |1326 | Est. Frigorífico Azul SA | AZUL | BUENOS AIRES | PH | b |1417 | Est. Frigorífico Azul SA | I. ALVEAR | LA PAMPA | PH | b |1425 | Infriba SA | BATÁN | BUENOS AIRES | PH | a b |1426 | Est. Tapalque SA | TAPALQUE | BUENOS AIRES | PH | b |1462 | Frigo-Oeste SA | CARLOS TEJEDOR | BUENOS AIRES | PH | b |1550 | Orlando Tosoni SA | LINCOLN | BUENOS AIRES | PH | b |1629 | Guinea Hermanos | PEHUAJO | BUENOS AIRES | PH | b |1762 | Vizental y Cia SA | GENERAL PICO | LA PAMPA | PH | b |1780 | Rigon SRL | RUFINO | SANTA FE | PH | b |1782 | Rigon SRL | RIO CUARTO | CÓRDOBA | PH | b |1785 | Frigirífico San Cayetano SA | SAN CAYETANO | BUENOS AIRES | PH | b |1788 | Ind. Alimentaria Cnel. Vidal SA | CORONEL VIDAL | BUENOS AIRES | PH | b |1879 | Troncomar SA | AYACUCHO | BUENOS AIRES | PH | b |2066 | Planta Patagonia Sur de Frigorífico Faimali SA | RÍO GALLEGOS | SANTA CRUZ | PH | b |2598 | Fco. Esquel SA | ESQUEL | CHUBUT | PH | b |3048 | UN-AR SA | ASCENSIÓN | BUENOS AIRES | PH | b |3502 | Ciervos Pampeanos SA | SANTA ROSA | LA PAMPA | PH | a |País: AUSTRALIALand: AUSTRALIENLand: AUSTRALIENΧώρα: ΑΥΣΤΡΑΛΙΑCountry: AUSTRALIAPays: AUSTRALIEEPaese: AUSTRALIALand: AUSTRALIEpais: AUSTRÁLIAMaa: AUSTRALIALand: AUSTRALIEN1 | 2 | 3 | 4 | 5 | 6 |141 | Keith Thomas Burke & Jane Zemlicka | WALGETT | NEW SOUTH WALES | PH-CS | a T |588 | Aussie Game Meats Pty Ltd | ROMA | QUEENSLAND | PH-CS | a T |1552 | Victor Walter Bates, William John Bates & Clifford Ernest Dee | Eagle Farm | QUEENSLAND | PH-cs | a b T |1560 | Southerm Came Meat Pty Ltd | CHULLORA | NEW SOUTH WALES | PH-CS | a b T |2158 | Wild Game Resources Pty Ltd | HAMILTON | QUEENSLAND | PH-CS | a b T |3372 | Wild Game Resources Pty Ltd | LONGREACH | QUEENSLAND | PH-CS | a b T |País: BULGARIALand: BULGARIENLand: BULGARIENXώρα: BOYΛΓΑΡΙΑCountry: BULGARIAPays: BULGARIEPaese: BULGARIALand: BULGARIJEpais: BULGÁRIAMaa: BULGARIALand: BULGARIEN1 | 2 | 3 | 4 | 5 | 6 |80 | Sokol Ltd | HASKOVO | HASKOVO | CS | a b T |81 | Sokol Ltd | SAMAKOV | SOGIA | PH-CS | a b T |82 | Proslav | PLOVDIV | PLOVDIV | CS | a b T |83 | Loznitsa | LOZNITSA | RAZGRAD | CS | a b T |País: CHILELand: CHILELand: CHILEXώρα: XIΛHCountry: CHILEPays: CHILIPaese: CILELand: CHILIpais: CHILEMaa: CHILEand: CHILE1 | 2 | 3 | 4 | 5 | 6 |5 | Comercial Mañihuales Ltda | COYHAIQUE | XI REGIÓN | PH-CS | b |8 | Comercial Mac Lean Y Cia Ltda | PUERTO NATALES | XII REGIÓN | PH-CS | b |País: HUNGRIALand: UNGARNLand: UNGARNΧώρα: OYΓΓΑΡΙΑCountry: HUNGARYPays: HONGRIEPaese: UNGHERIALand: HONGARIJEpaís: HUNGRIAMaa: UNKARILand: UNGERN1 | 2 | 3 | 4 | 5 | 6 |50 | Ravad RT | VECSES | PEST MEGYE | PH | a b c |68 | Oreglaki Vadfeldolgozo Kft | OREGLAK | SOMOGYE MEGYE | PH | a |70 | Vadex Mezöföldi Rt. Vadfeldolgozo Uzem | SOPONYA | FEJER MAGYE | PH | a b c |91 | FIWI-HUT Kft | TATA | KOMÁROM MEGYE | PH | a b c |161 | Keletvad Termeltetö és Keresk. Kft | UJFEHERTO | SZABOLCS SZ. MEGYE | PH | a b c |163 | Vadhutöház Kft | ZALAEGERSZEG | ZALA MEGYE | PH | a |País: LITUANIALand: LITAUENLand: LITAUENΧώρα: ΛΙΘΟΑΝΙΑCountry: LITHUANIAPays: LITUANIEPaese: LITUANIALand: LITOUWEN.pais: LITUANIAMaa: LIETTUALand: LITAUEN1 | 2 | 3 | 4 | 5 | 6 |62 27 | JSC "Viltlit" | MOLAINIAI | PANEVEZYS | PH-CS | a T |País: POLONIALand: POLENLand: POLENΧώρα: ΠΟΛΩΝΙΑCountry: POLANDPays: POLOGNEPaese: POLONIALand: POLENpais: POLONIAMaa: PUOLALand: POLEN1 | 2 | 3 | 4 | 5 | 6 |4 | PHUP "Konrad Baza Las" | KIELCE | KIELCE | PH | a T |151 | Las-An | POZNAN | POZNAN | PH | a T |194w | Zaklad Przetwórstva Dziczyzny "Kanvil" | DEBICA | TARNOW | PH | a T |200 | Przetwornia Dziczyzny "Las" | OLSZTYN | OLSZTYN | PH | a T |225 | Zaklad Przetvórstva Miesa Dziczyzny "Agno" | BRODNICA | TORUN | PH | a T |239 | Zaklad Przetvórstva Dziczyzny "Las-Skwierzyna-Gorzów" | SKWIERZYNA | GORZOW | PH | a T |249w | Las Kalisz Sp. z.o.o. | TOMNICE | KALISZ | PH | a T |251 | Animex Forest Production | BIALYSTOK | BIALYSTOK | PH | a T |253 | Animex Wild Animal Meat Production | BIALOGRAD | KOSZALIN | PH | a T |254 | Wild-Las-Bochnia | BOCHNIA | TARNOW | PH | a T |259 | Opolas | OPOLE | OPOLE | PH | a T |261 | Las-Olsztyn | LUBLIN | LUBLIN | PH | a T |263 | Wild Sp. z.o.o. | ELK | SUWALKI | PH | a T |264 | PPUH "Alces" | TLOKINIA KOSCIELNA | KALISZ | PH | a T |273 | Towarzystwo Produkcyjno-Handlowe "Las" | WIESZOWA | KATOWICE | PH | a T |274 | Przedsiebiorstwo Handlowe "Wild" | PRZECHLEWO | SLUPSK | PH | a T |279 | Baza Eksportowa Dziczyzny "Las" | ZARSZYN K/SANOKA | KROSNO | PH | a T |280 | Las-Pol | GRUSZCZYN | POZNAN | PH | a T |281 | Zaklad Przetworstwa Dziczyzny "Gregor" | LUBLIN | LUBLIN | PH | a T |284 | Baza Eksportu Dziczyzny "Biurkom-Flampol" | SZELIGOWO | KOSZALIN | PH | a T |391 | LNP Lingenfelser | ZBASZYNEK | GORZOW | PH | a T |600 | Agro-Bor Szczecin | GRYFINO | SZOCECIN | PH | a T |788 | Hubertus Sp. z.o.o. | DOBRZYCA K/PILY | PILA | PH | a T |950 | Hunter wild | WALBRZYCH | WALBRZYCH | PH | a T |País: RUMANÍALand: RUMÆNIENLand: RUMÄNIENΧώρα: ROYMAΝΙΑCountry: ROMANIAPays: ROUMANIEPaese: ROMANIALand: ROEMENIEpaís: ROMÉNIAMaa: ROMANIALand: RUMÄNIEN1 | 2 | 3 | 4 | 5 | 6 |1 | S. C. Carne SA Frigorifer | ARAD | ARAD | PH-CS | a b c T |23 | S.C. Scandia SA Frigorifer | SIBIU | SIBIU | PH-CS | a b c T |26 | S.C. Carbac SA Frigorifer | BACAU | SIBIU | PH-CS | a b c T |42 | S.C.Facos SA Frigorifer | SUCEAVA | SUCEAVA | PH-CS | a b c T |73 | S.C. Cominca SA Friorifer | ORADEA | BIHOR | PH-CS | a b c T |País: SLOVENIALand: SLOVENIENLand: SLOWENIENΧώρα: ΣΛOBEΝΙΑCountry: SLOVENIAPays: SLOVÉNIEPaese: SLOVENIALand: SLOVENIËpaís: ESLOVÉNIAMaa: SLOVNIALand: SLOVENIEN1 | 2 | 3 | 4 | 5 | 6 |222 | Pomurksa mesna industrija | LENDAVA | MURSKA SOBOTA | PH-CS | a b c T |226 | Mercator | LJUBLJANA | LJUBLJANA | PH-CS | a b c T |País: ESLOVAQUIALand: SLOVAKIETLand: SLOWAKEIXώρα: ΣΛOBAKΙΑCountry: SLOVAKIAPays: SLOVAQUIEPaese: SLOVACCHIALand: SLOVAKIJEpais: ESLOVAQUIAMaa: SLOVAKIALand: SLOVAKIEN1 | 2 | 3 | 4 | 5 | 6 |105 | Tverex s.r.o. | LUŽIANKY | NITRA | PH-CS | a c T |107 | Zverex s.r.o. Sala | ŠALA | ŠALA | PH-CS | a c T |205 | Stredoslovenske Statne lesy | MICHALOVA | BREZNO | CS | a T |303 | Podtatranska hydina a.s | KEŽMAROK | KEŽMAROK | PH-CS | a T |País: SUDÁFRIKALand: SYDAFRIKALand: SÜDAFRIKAΧώρα: NOTΙΑ AΦPIKHCountry: SOUTH AFRICAPays: AFRIQUE DU SUDPaese: SUDAFRICALand: ZUID-AFRIKApais: ÁFRICA DO SULMaa: ETELÄ-AFRIKKALand: SYDAFRIKA1 | 2 | 3 | 4 | 5 | 6 |96 | SA Venison (Pty) Ltd | DE AAR | | PH | a |--------------------------------------------------


title: Politikas un drošības komitejas Lēmums (KĀDP) 2015/381 ( 2015. gada 17. februāris ) par Eiropas Savienības Policijas misijas palestīniešu teritorijās ( EUPOL COPPS ) misijas vadītāja iecelšanu amatā (EUPOL COPPS/1/2015)

text:
               7.3.2015

               LV

               Eiropas Savienības Oficiālais Vēstnesis

               L 64/37

         POLITIKAS UN DROŠĪBAS KOMITEJAS LĒMUMS (KĀDP) 2015/381
   (2015. gada 17. februāris)
   par Eiropas Savienības Policijas misijas palestīniešu teritorijās (EUPOL COPPS) misijas vadītāja iecelšanu amatā (EUPOL COPPS/1/2015)
   POLITIKAS UN DROŠĪBAS KOMITEJA,
   ņemot vērā Līgumu par Eiropas Savienību un jo īpaši tā 38. panta trešo daļu,
   ņemot vērā Padomes Lēmumu 2013/354/KĀDP (2013. gada 3. jūlijs) par Eiropas Savienības Policijas misiju palestīniešu teritorijās (EUPOL COPPS) (1) un jo īpaši tā 9. panta 1. punktu,
   tā kā:

               (1)

               Ievērojot Lēmumu 2013/354/KĀDP, Politikas un drošības komiteja ir pilnvarota saskaņā ar Līguma 38. pantu pieņemt attiecīgos lēmumus Eiropas Savienības Policijas misijas palestīniešu teritorijās (EUPOL COPPS) politiskās kontroles un stratēģiskās virzības nodrošināšanai, tostarp pieņemt lēmumu par misijas vadītāja iecelšanu amatā.

               (2)

               2015. gada 5. februārī Savienības Augstā pārstāve ārlietās un drošības politikas jautājumos ierosināja par EUPOL COPPS misijas vadītāju laikposmam no 2015. gada 16. februāra līdz 2015. gada 30. jūnijam iecelt Rodolphe MAUGET kungu.

               (3)

               Ar Padomes Lēmumu 2014/447/KĀDP (2)
                  EUPOL COPPS misijas termiņu pagarināja līdz 2015. gada 30. jūnijam,

         IR PIEŅĒMUSI ŠO LĒMUMU.
   1. pants
   Ar šo Rodolphe MAUGET kungs tiek iecelts par EUPOL COPPS misijas vadītāju uz laikposmu no 2015. gada 16. februāra līdz 2015. gada 30. jūnijam.
   2. pants
   Šis lēmums stājas spēkā tā pieņemšanas dienā.
   To piemēro no 2015. gada 16. februāra.

      Briselē, 2015. gada 17. februārī

            Politikas un drošības komitejas vārdā –

            priekšsēdētājs

         W. STEVENS

      (1)  OV L 185, 4.7.2013., 12. lpp.

      (2)  Padomes Lēmums 2014/447/KĀDP (2014. gada 9. jūlijs), ar ko groza Lēmumu 2013/354/KĀDP par Eiropas Savienības Policijas misiju palestīniešu teritorijās (EUPOL COPPS) (OV L 201, 10.7.2014., 28. lpp.).


title: Eiropas Parlamenta Lēmums (2010. gada 5. maijs) par septītā, astotā, devītā un desmitā Eiropas Attīstības fonda 2008. finanšu gada budžeta izpildes apstiprināšanu

text:
               25.9.2010

               LV

               Eiropas Savienības Oficiālais Vēstnesis

               L 252/107

         EIROPAS PARLAMENTA LĒMUMS
   (2010. gada 5. maijs)
   par septītā, astotā, devītā un desmitā Eiropas Attīstības fonda 2008. finanšu gada budžeta izpildes apstiprināšanu
   (2010/506/ES)
   EIROPAS PARLAMENTS,
   ņemot vērā Komisijas ziņojumu par paveikto darbu attiecībā uz lēmumiem par 2007. gada budžeta izpildes apstiprināšanu (COM(2009) 526) un tā pielikumu (SEC(2009) 1427),
   ņemot vērā septītā, astotā, devītā un desmitā Eiropas Attīstības fonda 2008. finanšu gada finanšu, kā arī ieņēmumu un izdevumu pārskatus (COM(2009) 397 – C7-0171/2009),
   ņemot vērā ziņojumu par septītā, astotā, devītā un desmitā Eiropas Attīstības fonda finanšu pārvaldību 2008. finanšu gadā,
   ņemot vērā finanšu informāciju par Eiropas Attīstības fondiem (COM(2009) 310),
   ņemot vērā Revīzijas palātas 2008. finanšu gada pārskatu par darbībām, ko finansē no septītā, astotā, devītā un desmitā Eiropas Attīstības fonda, kopā ar Komisijas atbildēm (1),
   ņemot vērā deklarāciju par pārskatu ticamību, kā arī par pakārtoto darījumu likumību un pareizību, ko Revīzijas palāta iesniegusi saskaņā ar EK līguma 248. pantu (2),
   ņemot vērā Padomes 2010. gada 16. februāra ieteikumus par apstiprinājumu, kas sniedzams Komisijai attiecībā uz Eiropas Attīstības fondu 2008. finanšu gada darbību īstenošanu (5082/2010 – C7-0056/2010, 5084/2010 – C7-0057/2010, 5085/2010 – C7-0058/2010, 5086/2010 – C7-0059/2010),
   ņemot vērā Partnerattiecību nolīgumu starp Āfrikas, Karību jūras reģiona un Klusā okeāna valstīm, no vienas puses, un Eiropas Kopienu un tās dalībvalstīm, no otras puses, kurš tika parakstīts 2000. gada 23. jūnijā Kotonū (3) un pārskatīts 2005. gada 25. jūnijā Luksemburgā (4),
   ņemot vērā Padomes 2001. gada 27. novembra Lēmumu 2001/822/EK par aizjūras zemju un teritoriju asociāciju ar Eiropas Kopienu (Lēmums par aizjūras asociāciju) (5), kas grozīts ar Padomes Lēmumu 2007/249/EK (6),
   ņemot vērā 33. pantu Iekšējā nolīgumā, kuru 1995. gada 20. decembrī noslēdza dalībvalstu valdību pārstāvji, tiekoties Padomes sanāksmē, par Kopienas atbalsta finansēšanu un administrēšanu saskaņā ar Ceturtās ĀKK un EK konvencijas Otro finanšu protokolu (7),
   ņemot vērā 32. pantu Iekšējā nolīgumā, kuru 2000. gada 18. septembrī noslēdza dalībvalstu valdību pārstāvji, tiekoties Padomes sanāksmē, par Kopienas atbalsta finansēšanu un administrēšanu saskaņā ar Finanšu protokolu, kas pievienots Partnerattiecību nolīgumam starp Āfrikas, Karību jūras reģiona un Klusā okeāna valstīm un Eiropas Kopienu un tās dalībvalstīm, kurš parakstīts Kotonū (Beninā) 2000. gada 23. jūnijā, un finansiālas palīdzības piešķiršanu aizjūras zemēm un teritorijām, kam piemēro EK līguma ceturto daļu (8),
   ņemot vērā EK līguma 276. pantu un Līguma par Eiropas Savienības darbību 319. pantu,
   ņemot vērā 74. pantu 1998. gada 16. jūnija Finanšu regulā, kas attiecas uz sadarbību attīstības finansēšanas jomā atbilstīgi Ceturtajai ĀKK un EK konvencijai (9),
   ņemot vērā 119. pantu 2003. gada 27. marta Finanšu regulā, ko piemēro devītajam Eiropas Attīstības fondam (10),
   ņemot vērā 142. pantu Padomes 2008. gada 18. februāra Regulā (EK) Nr. 215/2008 par Finanšu regulu, ko piemēro desmitajam Eiropas Attīstības fondam (11),
   ņemot vērā Reglamenta 76. pantu un 77. panta trešo ievilkumu, kā arī VI pielikumu,
   ņemot vērā Budžeta kontroles komitejas ziņojumu un Attīstības komitejas atzinumu (A7-0063/2010),

               1.

               sniedz Komisijai apstiprinājumu par septītā, astotā, devītā un desmitā Eiropas Attīstības fonda 2008. finanšu gada budžeta izpildi;

               2.

               izklāsta savus konstatējumus turpmāk tekstā iekļautajā rezolūcijā;

               3.

               uzdod priekšsēdētājam šo lēmumu un rezolūciju, kas ir neatņemama tā daļa, nosūtīt Padomei, Komisijai, Eiropas Savienības Tiesai, Revīzijas palātai un Eiropas Investīciju bankai, kā arī nodrošināt to publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Jerzy BUZEK

            Ģenerālsekretārs

         Klaus WELLE

      (1)  OV C 269, 10.11.2009., 257. lpp.

      (2)  OV C 274, 13.11.2009., 235. lpp.

      (3)  OV L 317, 15.12.2000., 3. lpp.

      (4)  OV L 287, 28.10.2005., 4. lpp.

      (5)  OV L 314, 30.11.2001., 1. lpp., un OV L 324, 7.12.2001., 1. lpp.

      (6)  OV L 109, 26.4.2007., 33. lpp.

      (7)  OV L 156, 29.5.1998., 108. lpp.

      (8)  OV L 317, 15.12.2000., 355. lpp.

      (9)  OV L 191, 7.7.1998., 53. lpp.

      (10)  OV L 83, 1.4.2003., 1. lpp.

      (11)  OV L 78, 19.3.2008., 1. lpp.
    ---documentbreak---

               25.9.2010

               LV

               Eiropas Savienības Oficiālais Vēstnesis

               L 252/109

         EIROPAS PARLAMENTA REZOLŪCIJA
   (2010. gada 5. maijs)
   ar konstatējumiem, kas ir neatņemama daļa no Lēmuma par septītā, astotā, devītā un desmitā Eiropas Attīstības fonda 2008. finanšu gada budžeta izpildes apstiprināšanu
   EIROPAS PARLAMENTS,
   ņemot vērā Komisijas ziņojumu par paveikto darbu attiecībā uz lēmumiem par 2007. gada budžeta izpildes apstiprināšanu (COM(2009) 0526) un tā pielikumu (SEC(2009) 1427),
   ņemot vērā septītā, astotā, devītā un desmitā Eiropas Attīstības fonda 2008. finanšu gada finanšu, kā arī ieņēmumu un izdevumu pārskatus (COM(2009) 0397 – C7-0171/2009),
   ņemot vērā ziņojumu par septītā, astotā, devītā un desmitā Eiropas Attīstības fonda finanšu pārvaldību 2008. finanšu gadā,
   ņemot vērā finanšu informāciju par Eiropas Attīstības fondiem (COM(2009) 0310),
   ņemot vērā Revīzijas palātas 2008. finanšu gada pārskatu par darbībām, ko finansē no septītā, astotā, devītā un desmitā Eiropas Attīstības fonda, kopā ar Komisijas atbildēm (1),
   ņemot vērā Revīzijas palātas Īpašo ziņojumu Nr. 15/2009 “Ar Apvienoto Nāciju Organizācijas struktūru starpniecību sniegtais ES atbalsts. Lēmumu pieņemšana un uzraudzība”,
   ņemot vērā Revīzijas palātas Īpašo ziņojumu Nr. 18/2009 “EAF atbalsta efektivitāte reģionālās ekonomikas integrācijai Austrumāfrikā un Rietumāfrikā”,
   ņemot vērā deklarāciju par pārskatu ticamību, kā arī par pakārtoto darījumu likumību un pareizību, ko Revīzijas palāta iesniegusi saskaņā ar EK līguma 248. pantu (2),
   ņemot vērā Padomes 2010. gada 16. februāra ieteikumus par apstiprinājumu, kas sniedzams Komisijai attiecībā uz Eiropas Attīstības fondu 2008. finanšu gada darbību īstenošanu (5082/2010 – C7-0056/2010, 5084/2010 – C7-0057/2010, 5085 – C7-0058/2010, 5086/2010 – C7-0059/2010),
   ņemot vērā Partnerattiecību nolīgumu starp Āfrikas, Karību jūras reģiona un Klusā okeāna valstīm, no vienas puses, un Eiropas Kopienu un tās dalībvalstīm, no otras puses, kurš tika parakstīts 2000. gada 23. jūnijā Kotonū (3) un pārskatīts 2005. gada 25. jūnijā Luksemburgā (4),
   ņemot vērā Padomes 2001. gada 27. novembra Lēmumu 2001/822/EK par aizjūras zemju un teritoriju asociāciju ar Eiropas Kopienu (Lēmums par aizjūras asociāciju) (5), kas grozīts ar Padomes Lēmumu 2007/249/EK (6),
   ņemot vērā 33. pantu Iekšējā nolīgumā, kuru 1995. gada 20. decembrī noslēdza dalībvalstu valdību pārstāvji, tiekoties Padomes sanāksmē, par Kopienas atbalsta finansēšanu un administrēšanu saskaņā ar Ceturtās ĀKK un EK konvencijas Otro finanšu protokolu (7),
   ņemot vērā 32. pantu Iekšējā nolīgumā, kuru 2000. gada 18. septembrī noslēdza dalībvalstu valdību pārstāvji, tiekoties Padomes sanāksmē, par Kopienas atbalsta finansēšanu un administrēšanu saskaņā ar Finanšu protokolu, kas pievienots Partnerattiecību nolīgumam starp Āfrikas, Karību jūras reģiona un Klusā okeāna valstīm un Eiropas Kopienu un tās dalībvalstīm, kurš parakstīts Kotonū (Beninā) 2000. gada 23. jūnijā, un finansiālas palīdzības piešķiršanu aizjūras zemēm un teritorijām, kam piemēro EK līguma ceturto daļu (8),
   ņemot vērā EK līguma 276. pantu un Līguma par Eiropas Savienības darbību 319. pantu,
   ņemot vērā 74. pantu 1998. gada 16. jūnija Finanšu regulā, kas attiecas uz sadarbību attīstības finansēšanas jomā atbilstīgi Ceturtajai ĀKK un EK konvencijai (9),
   ņemot vērā 119. pantu 2003. gada 27. marta Finanšu regulā, ko piemēro devītajam Eiropas Attīstības fondam (10),
   ņemot vērā 142. pantu Padomes 2008. gada 18. februāra Regulā (EK) Nr. 215/2008 par Finanšu regulu, ko piemēro desmitajam Eiropas Attīstības fondam (11),
   ņemot vērā Reglamenta 76. pantu un 77. panta trešo ievilkumu, kā arī VI pielikumu,
   ņemot vērā Budžeta kontroles komitejas ziņojumu un Attīstības komitejas atzinumu (A7-0063/2010),

               A.

               tā kā Eiropas Attīstības fonds (EAF) ir Eiropas Savienības nozīmīgākais finanšu instruments attīstības sadarbībai ar Āfrikas, Karību jūras reģiona un Klusā okeāna valstīm,

               B.

               tā kā ar EAF starpniecību piešķirtā atbalsta kopsumma nākamajos gados būtiski palielināsies, jo laikposmam no 2008. līdz 2013. gadam no desmitā EAF piešķiramā ES atbalsta summa ir noteikta EUR 22 682 000 000 apmērā, t. i., par 64 % vairāk nekā devītajam EAF,

               C.

               tā kā budžeta atbalsts ir viens no palīdzības instrumentiem un tā parlamentārā kontrole jāveic saskaņā ar jaunu modeli, kurā ieguldījumu kontrole tiek aizstāta ar rezultātu un iznākumu kontroli,

               D.

               tā kā, neraugoties uz Parlamenta atkārtotiem aicinājumiem iekļaut EAF Eiropas Savienības vispārējā budžetā, tas vēl joprojām nav izdarīts un šim fondam piemēro nevis vispārējo Finanšu regulu, bet īpašus finanšu noteikumus,

               E.

               tā kā Parlaments ir cieši apņēmies arī turpmāk nostiprināt savas pārraudzības iespējas, lai labāk pildītu pienākumu, kas tam uzticēts kā budžeta izpildes apstiprinātājiestādei,

               1.

               atzinīgi vērtē Lisabonas līguma īstenošanu, it īpaši Savienības Augstā pārstāvja ārlietās un drošības politikas jautājumos amata un Eiropas Ārējās darbības dienesta (EĀDD) izveidi; pauž bažas par to, ka ES attīstības palīdzības sadrumstalotā pārvaldība varētu negatīvi ietekmēt palīdzības efektivitāti, un uzsver, ka jāturpina uzlabojumi EAF labākas pārvaldības jomā un ka tos nedrīkst bloķēt; prasa Komisijai sniegt tam jaunās sistēmas darbības aprakstu un skaidrojumu;

               2.

               atgādina un atbalsta Komisijas apņemšanos nākamās finanšu shēmas apspriešanas laikā EAF pilnībā iekļaut ES budžetā; atkārtoti prasa Komisijai pilnībā informēt Parlamenta Budžeta kontroles komiteju par šīs iniciatīvas sagatavošanu; uzskata, ka EAF iekļaušana budžetā ļautu pastiprināt konsekvenci, pārredzamību, efektivitāti un EAF kontroles instrumentu;

               3.

               prasa, lai Parlamentu informē par 2010. gadā paredzēto desmitā EAF termiņa vidusposma pārskatīšanu, un mudina efektīvi pastiprināt kopīgo plānošanu, lai panāktu lielāku koncentrāciju un labāku darba koordināciju un dalīšanu; uzskata, ka desmitā EAF īstenošanas stratēģijai jākoncentrējas uz ierobežota skaita jomām, neizslēdzot nevalstiskās organizācijas (NVO), kas efektīvi darbojas vietējā līmenī un kam ir izšķiroša nozīme ilgtspējīgas attīstības jomā, lai novērstu nelabvēlīgo ietekmi, kādu rada mērķu izkliedēšana; šajā sakarā aicina Komisiju pārbaudīt, vai attiecīgo NVO īstenota pārvaldība tiešām ir efektīvāka un izmaksu ziņā izdevīgāka nekā Komisijas veikta pārvaldība;

               4.

               atkārtoti aicina Komisiju kontroles stratēģijas pielāgošanas posmā identificēt to robežvērtību, virs kuras rezultātu trūkuma un kontroles izmaksu dēļ ir jāmaina politikas virziens; šajā kontekstā gaida Komisijas ziņojumu par rezultātiem pētījumam attiecībā uz pieļaujamo risku/izmaksu rentabilitāti ārējās darbības jomā un EuropeAid kontroles stratēģijas pārskatīšanu, kas jāpaveic savlaicīgi attiecībā uz 2009. gada budžeta izpildes apstiprināšanu;

      Ticamības deklarācija

               5.

               atzīmē – Revīzijas palāta uzskata, ka pārskati ticami atspoguļo septītā, astotā, devītā un desmitā EAF ieņēmumus un izdevumus, izņemot problēmu, kas saistīta ar metodi, kuru Komisija izmanto, lai aprēķinātu uzkrājumus faktiskajām izmaksām; mudina Komisiju nākamajos mēnešos uzlabot savu aprēķinu metodi attiecībā uz 2009. finanšu gada budžeta izpildes apstiprināšanu;

      Pakārtotie darījumi

               6.

               ar gandarījumu atzīmē, ka saskaņā ar Revīzijas palātas sniegto informāciju ieņēmumos un saistībās būtiskas kļūdas nav konstatētas; tomēr pauž bažas par augsto skaitliski neizmērāmo kļūdu līmeni saistībās, kas attiecas uz budžeta atbalstu, un par augsto kļūdu līmeni maksājumos;

               7.

               pauž nožēlu par to, ka Revīzijas palāta nav varējusi iegūt visu vajadzīgo informāciju un dokumentāciju par desmit maksājumiem, kas veikti starptautiskām organizācijām, un ka tādējādi tā nevar paust viedokli par izdevumu, kas sasniedz EUR 190 000 000 jeb 6,7 % no gada izdevumiem, pareizību, un uzskata šo situāciju par nepieņemamu;

               8.

               prasa Komisijai uzstājīgi pieprasīt starptautiskajām organizācijām, lai tiktu izveidots ad hoc grafiks, kas garantētu informācijas pieprasījumu savlaicīgu apstrādi, lai atbalstītu Revīzijas palātas informācijas/dokumentu pieprasījumus un liktu ievērot finanšu un administratīvo pamatnolīgumu (FAPN);

      Finanšu izpilde

               9.

               ar gandarījumu konstatē, ka septītais EAF tika slēgts 2008. gada 31. augustā un ka tika izmaksāti EUR 10 381 000 000 jeb 98,3 % no piešķirtajiem EUR 10 559 000 000; atzīmē, ka atlikums (EUR 178 000 000) tika pārnests uz devīto EAF;

               10.

               atzīmē, ka desmitais EAF (laikposmam no 2008. līdz 2013. gadam, apjoms – EUR 22 682 000 000) stājās spēkā 2008. gada 1. jūlijā, un atzinīgi vērtē tā ātro īstenošanu un Komisijas kopumā labos darbības rezultātus gan saistību un maksājumu, gan nesamaksāto summu pārvaldības jomā; mudina Komisiju turpināt centienus, lai nokārtotu atlikušos vecos un neaktīvos maksājumus;

      Komisijas īstenotā EAF finanšu pārvaldība

               11.

               ar gandarījumu atzīmē, ka saskaņā ar Revīzijas palātas viedokli Komisijas ziņojumā par septītā, astotā, devītā un desmitā EAF finanšu pārvaldību 2008. finanšu gadā “(…) ir precīzi aprakstīta finanšu gada darbības mērķu sasniegšana (…), finanšu stāvoklis un notikumi, kas ievērojami ietekmējuši 2008. gadā veiktos pasākumus” (12);

      Pārskatu ticamība

               12.

               konstatē, ka saskaņā ar 1. pantu un 103. panta 3. punktu 2003. gada 27. marta Finanšu regulā, ko piemēro devītajam EAF, un 2., 3., 4. pantu un 125. panta 3. punktu Regulā (EK) Nr. 215/2008 ticamības deklarācija (TD) neaptver to devītā un desmitā EAF līdzekļu daļu (vairāk nekā EUR 3 500 000 000), ko pārvalda Eiropas Investīciju banka (EIB) (13); uzskata, ka par šiem ticamības deklarācijas neaptvertajiem līdzekļiem EIB būtu regulāri jāsniedz pārskats;

               13.

               ar gandarījumu atzīmē – Revīzijas palāta uzskata, ka septītā, astotā, devītā un desmitā EAF galīgie gada pārskati visos būtiskajos aspektos patiesi atspoguļo EAF finanšu stāvokli 2008. gada 31. decembrī;

               14.

               pauž gandarījumu, ka 2009. gada februārī tika ieviesta jaunā EAF pielāgotā uzkrājumu grāmatvedības informātikas sistēma (ABAC EDF);

      Saistības un maksājumi, kas attiecas uz projektiem

               15.

               atzinīgi vērtē saistību augsto izpildes līmeni, kāds sasniegts 2008. gadā, un desmitā EAF savlaicīgo īstenošanu; uzsver, ka paātrinātā īstenošana nedrīkst notikt uz finansēto darbību kvalitātes rēķina;

               16.

               ar gandarījumu atzīmē, ka Revīzijas palāta avansa maksājumos būtiskas kļūdas nav konstatējusi; tomēr pauž nožēlu par to, ka Revīzijas palāta ir konstatējusi būtisku kļūdu līmeni pārbaudīto maksājumu summās;

               17.

               var pieņemt argumentu, ka daļa no kļūdām, kas saistītas ar veiktajiem izdevumiem (rēķinu vai citu attaisnojošu dokumentu neesamība) Angolā, izskaidrojama ar īpaši grūtajiem apstākļiem šajā valstī, kurā Revīzijas palāta veikusi revīziju; tomēr uzsver, ka 47 % skaitliski izmērāmo kļūdu ir saistīti ar izdevumu pamatotību, un tādēļ aicina Komisiju uzlabot savu kontroles sistēmu, lai samazinātu šo kļūdu skaitu (14); šajā sakarā vērš Komisijas uzmanību uz Revīzijas palātas ieteikumiem uzlabot ex ante pārbaudes, uzsvaru liekot uz galvenajiem riskiem;

               18.

               aicina Komisiju Finanšu regulas pārskatīšanas laikā identificēt procedūras problēmas, ar kurām tai nācās saskarties krīzes situācijās, un iepazīstināt Parlamentu – jo īpaši attiecībā uz dalībvalstu sniegto finansējumu ārkārtas palīdzības pasākumiem – ar efektīvu kontroles procedūru, kas būtu pietiekami elastīga, lai nekaitētu līdzekļu novirzīšanai, vienlaikus garantējot īstenoto projektu pārredzamību;

      Gada darbības pārskats

               19.

               ar gandarījumu atzīmē Revīzijas palātas konstatējumu, ka ir ievērojami uzlabojusies gada darbības pārskata kvalitāte, un cita starpā īpaši atzinīgi vērtē to, ka Komisija biežāk izmanto kvantitatīvos rādītājus (15);

      Īstenotājorganizāciju kontrole

               20.

               kritiski raugās uz to, ka Revīzijas palāta ir atklājusi būtiskus trūkumus īstenotājorganizāciju, pārraudzītāju un valsts kredītrīkotāju izmantoto finanšu procedūru un to veikto kontroļu jomā; tomēr atzinīgi vērtē EuropeAid un it īpaši delegāciju centienus šos trūkumus novērst; aicina nākotnē šos centienus pastiprināt vēl vairāk un cer, ka turpmākie uzlabojumi CRIS Audit sistēmā ļaus sasniegt labākus rezultātus;

               21.

               uzsver, ka valstīs, kuras saņem EAF atbalstu, īstenotājorganizāciju integrētam mērķim ir jābūt demokrātijai un cilvēku tiesībām dzīvot apstākļos, kuros netiek pārkāptas viņu cilvēktiesības;

      Budžeta atbalsts

               22.

               atzīmē, ka būtiski palielinājusies kumulatīvo finanšu lēmumu daļa, kas pieņemti par budžeta atbalstu un strukturālo pielāgojumu saistībā ar desmito EAF (vairāk nekā 45 %), salīdzinājumā ar astoto un devīto EAF (aptuveni 15 %) (16);

               23.

               pauž nožēlu par Revīzijas palātas konstatēto skaitliski neizmērāmo kļūdu augsto līmeni saistībās un maksājumos, kuri attiecas uz budžeta atbalstu; mudina Komisiju vēl rūpīgāk novērtēt šos maksājumus un turpmāk līdzekļu izmaksāšanai paredzēt stingrāku kārtību; šajā sakarā pauž gandarījumu par 2009. gada februārī veikto finanšu plūsmu pārskatīšanu saistībā ar šiem maksājumiem;

               24.

               pauž gandarījumu par to Komisijas veikto novērtējumu skaidrības un struktūras uzlabojumiem, kuri attiecas uz Kotonū nolīguma noteikumu ievērošanu; tomēr pauž nožēlu par Revīzijas palātas atklātajiem daudzajiem gadījumiem, kad Komisija nav spējusi pietiekami strukturēti un oficiāli parādīt, ka līdzekļu saņēmēju valstu publisko finanšu pārvaldība ir bijusi pietiekami pārredzama, ticama un efektīva, vai vismaz to, ka šīm valstīm šajā jomā bija ticama un atbilstoša reformu programma;

               25.

               piekrīt Revīzijas palātas viedoklim, ka Komisijai jāturpina centieni, lai pienācīgi pamatotu savus lēmumus par atbilstību budžeta atbalsta piešķiršanas kritērijiem, un jānodrošina tas, ka visi finansēšanas nolīgumi veido pilnīgu un skaidru atskaites sistēmu, kas ļauj novērtēt maksāšanas nosacījumu ievērošanu (17); gaida informāciju par norādījumu pārskatīšanas rezultātiem, kuru Komisija tam apsolīja sniegt 2009. gada beigās;

               26.

               mudina Komisiju palīdzēt partnervalstīm attīstīt parlamentāro kontroli un revīzijas iespējas un parlamentus un pilsonisko sabiedrību iesaistīt valsts attīstības stratēģiju izstrādē;

               27.

               atgādina – kā tas jau uzsvēra 2009. gada 23. aprīļa rezolūcijas 79. punktā, kurā ietverti konstatējumi, kas ir neatņemama daļa no lēmuma par septītā, astotā, devītā un desmitā Eiropas Attīstības fonda 2007. finanšu gada budžeta izpildes apstiprināšanu (18) (turpmāk tekstā – 2009. gada 23. aprīļa rezolūcija), – ka tā pienākums budžeta atbalsta jomā ir prasīt atbildību no Komisijas par izdevumu rezultātiem un ka budžeta atbalsts ir palīdzības instruments, kura kontrole ir jāveic saskaņā ar jaunu atskaites modeli, ieguldījumu kontroli aizstājot ar rezultātu atbilstības rādītājiem kontroli, tādējādi garantējot, ka atbalstam piešķirtās apropriācijas sniedz labumu saņēmējvalsts iedzīvotājiem;

               28.

               atkārtoti prasa Komisijai papildus norādījumiem (īpašie norādījumi, kā pārvaldīt budžeta atbalsta darbības valstīs, kurās ir nestabila situācija (19), ko tā apsolīja savās 2009. gada 2. decembra atbildēs uz Budžeta kontroles komitejas rakstiskajiem jautājumiem komisāram Karel De Gucht, ar vislielāko precizitāti noteikt valstis vai problēmas budžeta atbalsta īstenošanas procesā, kurām būtu vērts pievērst īpašu Parlamenta uzmanību, lai nodrošinātu līdzekļu devēju lielāku atbildību;

               29.

               atkārtoti aicina Revīzijas palātu to informēt par Komisijas īstenotās riska novērtēšanas un pārvaldības kvalitāti un atzinīgi vērtētu vairāk izpildes revīziju, ar ko novērtē attīstībai kopumā piešķirto izdevumu un it īpaši budžeta atbalsta rezultātus (20);

               30.

               aicina Komisiju nodrošināt, ka budžeta atbalsts tiek samazināts vai atcelts, ja nav sasniegti skaidri mērķi;

      Līdzekļu saņēmējvalstu publiska deklarācija

               31.

               pauž pārliecību, ka attīstības palīdzībai kopumā un it īpaši budžeta atbalstam kā nosacījums būtu jāizvirza arī ex ante publiskas deklarācijas sniegšana, kuru līdzīgi dalībvalstu pārvaldības deklarācijām sagatavo saņēmējvalsts valdība un paraksta tās finanšu ministrs un kura attiecas uz problēmām, kas skar ikvienas saņēmējvalsts pārvaldības un atbildības struktūru; nepiekrīt Komisijas argumentam, ka informācija par pārvaldību, kuru iegūst, veicot analīzes sadarbībā ar pārējām pusēm un citām ieinteresētajām personām, ir pietiekama;

               32.

               atkārtoti prasa Komisijai uzņemties iniciatīvu un iesniegt šajā jomā priekšlikumu citiem starptautiskiem līdzekļu devējiem, it īpaši Pasaules Bankai, lai, vienojoties ar citiem līdzekļu devējiem, izstrādātu un ieviestu šādu instrumentu; gaida, kad tam tiks iesniegts iespējamais šādu sarunu grafiks;

      Cilvēkresursi

               33.

               ir ļoti nobažījies par EuropeAid gada darbības pārskatā minēto institucionālās atmiņas zuduma risku, ko rada nopietnās cilvēkresursu problēmas (pārāk lielā kadru mainība un lielais un aizvien pieaugošais brīvo darba vietu skaits) (21), un par to, ka EuropeAid darbinieku skaits salīdzinājumā ar paredzētajām apropriācijām ir turpinājis samazināties;

               34.

               atkārtoti pauž bažas par to, ka darbinieku trūkums, to neatbilstīgs sadalījums vai īpašas kvalifikācijas un zināšanu trūkums var negatīvi ietekmēt darbību efektivitāti un kontroles, pārbaužu un uzraudzības kvalitāti (22);

               35.

               atbalsta Komisijas nodomu pieņemt darbā vēl vairāk ārējo darbinieku, lai paplašinātu darbinieku sarakstu mītnes vietā un delegācijās EAF pārvaldības un kontroles uzdevumu veikšanai; uzskata, ka šāds darbinieku saraksta paplašinājums vēl jo vairāk ir nepieciešams tāpēc, ka būtiski palielinās desmitā EAF saistību apjoms;

      Piezīmes par Revīzijas palātas secinājumiem un ieteikumiem

               36.

               ar gandarījumu atzīmē, ka Revīzijas palāta ir atzinusi EuropeAid centienus būtiski uzlabot kontroles un uzraudzības sistēmas; atbalsta Komisijas apņemšanos turpināt uzlabot kontroles sistēmu arhitektūru;

               37.

               pilnībā piekrīt Revīzijas palātas ieteikumiem, kas izklāstīti gada pārskata par EAF 55. punkta a)–f) apakšpunktā un 56. punkta a) un b) apakšpunktā;

               38.

               gaidot risinājumus cilvēkresursu trūkumam, īpašu uzmanību vērš uz Revīzijas palātas ieteikumu, ka Komisijai, sagatavojot ikgadējās revīzijas programmas, būtu strukturētā veidā jāanalizē riski un jānovērtē pieejamie resursi, kā arī rūpīgi jāuzrauga minēto programmu īstenošana visa gada garumā;

               39.

               norāda, ka Revīzijas palātas Īpašajā ziņojumā Nr. 18/2009 EAF atbalsts reģionālās ekonomikas integrācijai Austrumāfrikā un Rietumāfrikā, kam no EAF reģionālajām programmām paredzētajiem līdzekļiem tiek novirzīta ievērojama daļa, proti, vairāk nekā 50 %, ir novērtēts tikai kā daļēji efektīvs; aicina Komisiju īstenot Revīzijas palātas ierosinātos pasākumus, it īpaši attiecībā uz koordināciju un saskaņošanu ar reģionālajām organizācijām, pietiekamu personālresursu nodrošināšanu, reģionālo un valsts līmeņa stratēģiju koordinēšanu un uzdevumu, kompetenču un mērķu skaidru precizēšanu;

      Attīstības prioritātes un pārredzamība

               40.

               aicina 20 %, kurus pamatizglītībai, vidējai izglītībai un veselības aprūpes pamatpakalpojumiem paredzēts piešķirt no attīstības sadarbības instrumenta līdzekļiem, attiecināt arī uz EAF; mudina Komisiju lielāku uzmanību pievērst mātes veselībai, jo šī ir tā joma, kurā visvairāk atpaliek Tūkstošgades attīstības mērķu sasniegšana; mudina Komisiju nodrošināt to ES finansēto darbību labāku pārredzamību, ko veic aizjūras teritorijās;

               41.

               atkārtoti apliecina atbalstu EAF iekļaušanai budžetā, uzskatot to par veidu, kā līdzekļu izlietojumu padarīt demokrātiskāku, atbildīgāku un pārredzamāku;

      Ieguldījumu mehānisms

               42.

               atzīmē, ka EIB pārvalda ieguldījumu mehānismu, kas ir EAF finansēts riska instruments, kurš paredzēts, lai veicinātu privātos ieguldījumus sarežģītos ekonomiskos un politiskos apstākļos ĀKK valstīs; atgādina savus konstatējumus, kas ietverti 2008. gada 22. aprīļa rezolūcijā (23) un 2009. gada 23. aprīļa rezolūcijā, kuras ir neatņemama daļa no lēmumiem par EAF 2006. un 2007. finanšu gada budžeta izpildes apstiprināšanu, paužot bažas par to, ka EIB pārvaldītajam ieguldījumu mehānismam netika piemērota budžeta izpildes apstiprināšanas procedūra; turklāt atgādina, ka EAF līdzekļus nodrošina Eiropas nodokļu maksātāji, nevis finanšu tirgi;

               43.

               tāpat kā Revīzijas palāta savā Atzinumā Nr. 9/2007 par priekšlikumu Padomes regulai par Finanšu regulu, ko piemēro desmitajam Eiropas Attīstības fondam, pauž nožēlu, ka ir izveidotas divas atsevišķas pārvaldības jomas, kas ierobežo budžeta izpildes apstiprināšanas piemērošanu, rada jaunas vajadzības koordinēt Komisijas un EIB darbu un apgrūtina kopēja priekšstata gūšanu par sasniegtajiem rezultātiem;

               44.

               konstatē, ka EIB gada ziņojumā par ieguldījumu mehānismu sniegta galvenokārt finanšu informācija un ļoti niecīga, gandrīz nekāda, informācija par dažādo finansēto programmu rezultātiem;

               45.

               atgādina, ka iepriekš minētās 2008. gada 22. aprīļa rezolūcijas 24. punktā ir ierosināts, lai budžeta izpildes apstiprināšanas procedūras laikā EIB savu gada ziņojumu par ieguldījumu mehānisma īstenošanu iesniedz tieši Parlamenta Budžeta kontroles komitejai; šajā sakarā ierosina Budžeta kontroles komitejai iespējami drīz uzaicināt uz tikšanos EIB priekšsēdētāju, lai vienotos par šo jautājumu;

               46.

               atkārto 2009. gada 23. aprīļa rezolūcijā pausto aicinājumu EIB tās ziņojumos galveno uzmanību pievērst rezultātiem un sniegt pilnīgu, būtisku un objektīvu informāciju par rezultātiem, noteiktajiem mērķiem un sasniegtajiem mērķiem un iespējamo noviržu iemesliem, kā arī par veiktajiem novērtējumiem un sniegt novērtējuma rezultātu kopsavilkumu;

               47.

               aicina Komisiju sniegt tādu informāciju par īpašajām procedūrām, ko tā kopīgi ar EIB ieviesusi, lai koordinētu abu iestāžu centienus nolūkā sasniegt ES mērķus attīstības jomā, kura būtu pilnīgāka nekā tā, kas tika sniegta, atbildot uz 2009. gada 23. aprīļa rezolūciju, kā arī informēt par šo procedūru efektivitāti.

      (1)  OV C 269, 10.11.2009., 257. lpp.

      (2)  OV C 274, 13.11.2009., 235. lpp.

      (3)  OV L 317, 15.12.2000., 3. lpp.

      (4)  OV L 287, 28.10.2005., 4. lpp.

      (5)  OV L 314, 30.11.2001., 1. lpp., un OV L 324, 7.12.2001., 1. lpp.

      (6)  OV L 109, 26.4.2007., 33. lpp.

      (7)  OV L 156, 29.5.1998., 108. lpp.

      (8)  OV L 317, 15.12.2000., 355. lpp.

      (9)  OV L 191, 7.7.1998., 53. lpp.

      (10)  OV L 83, 1.4.2003., 1. lpp.

      (11)  OV L 78, 19.3.2008., 1. lpp.

      (12)  Sk. Revīzijas palātas 2008. gada ziņojuma par EAF 8. punktu.

      (13)  Sk. Revīzijas palātas 2008. gada ziņojuma par EAF 2. punktu.

      (14)  Sk. Revīzijas palātas 2008. gada ziņojuma par EAF 22. punktu.

      (15)  Sk. Revīzijas palātas 2008. gada ziņojuma par EAF 29. punktu.

      (16)  Sk. Revīzijas palātas 2008. gada ziņojuma par EAF II diagrammu, 266. lpp.

      (17)  Sk. Revīzijas palātas 2008. gada ziņojuma par EAF 56. punktu.

      (18)  OV L 255, 26.9.2009., 98. lpp.

      (19)  Sk. 2009. gada 23. aprīļa rezolūcijas 43. punktu.

      (20)  Sk. 2009. gada 23. aprīļa rezolūcijas 53. punktu.

      (21)  Sk. Revīzijas palātas 2008. gada ziņojuma par EAF 30. punktu.

      (22)  Sk. 2009. gada 23. aprīļa rezolūcijas 61. punktu.

      (23)  OV L 88, 31.3.2009., 253. lpp.


title: 2010/465/ES: Padomes un Padomē sanākušo Eiropas Savienības dalībvalstu valdību pārstāvju Lēmums ( 2010. gada 24. jūnijs ) par to, lai parakstītu un provizoriski piemērotu Protokolu, ar ko groza Gaisa transporta nolīgumu starp Eiropas Kopienu un tās dalībvalstīm, no vienas puses, un Amerikas Savienotajām Valstīm, no otras puses

text:
               25.8.2010

               LV

               Eiropas Savienības Oficiālais Vēstnesis

               L 223/1

         PADOMES UN PADOMĒ SANĀKUŠO EIROPAS SAVIENĪBAS DALĪBVALSTU VALDĪBU PĀRSTĀVJU LĒMUMS
   (2010. gada 24. jūnijs)
   par to, lai parakstītu un provizoriski piemērotu Protokolu, ar ko groza Gaisa transporta nolīgumu starp Eiropas Kopienu un tās dalībvalstīm, no vienas puses, un Amerikas Savienotajām Valstīm, no otras puses
   (2010/465/ES)
   EIROPAS SAVIENĪBAS PADOME UN PADOMĒ SANĀKUŠIE DALĪBVALSTU VALDĪBU PĀRSTĀVJI,
   ņemot vērā Līgumu par Eiropas Savienības darbību un jo īpaši tā 100. panta 2. punktu saistībā ar 218. panta 5. punktu un 8. punkta pirmo daļu,
   ņemot vērā Eiropas Komisijas priekšlikumu,
   tā kā:

               (1)

               Gaisa transporta nolīgumā starp Eiropas Kopienu un tās dalībvalstīm, no vienas puses, un Amerikas Savienotajām Valstīm, no otras puses, kas parakstīts 2007. gada 25. un 30. aprīlī (turpmāk “nolīgums”), tika iekļauts pienākums abām Pusēm uzsākt otrā posma sarunas.

               (2)

               Lisabonas līgumam stājoties spēkā 2009. gada 1. decembrī, Eiropas Savienība ir aizstājusi Eiropas Kopienu un ir tās pēctece.

               (3)

               Komisija Savienības un dalībvalstu vārdā ir veikusi sarunas par Protokolu, ar ko groza nolīgumu (turpmāk “Protokols”) saskaņā ar minētā nolīguma 21. pantu.

               (4)

               Protokolu parafēja 2010. gada 25. martā.

               (5)

               Protokols pilnībā atbilst Savienības tiesību aktiem, konkrēti – ES emisiju kvotu tirdzniecības sistēmai.

               (6)

               Protokols, par kuru Komisija risināja sarunas, Savienībai un dalībvalstīm būtu jāparaksta un jāpiemēro provizoriski, ņemot vērā tā iespējamo noslēgšanu nākotnē.

               (7)

               Ir jānosaka procedūras pasākumi, lai vajadzības gadījumā nolemtu, kā pārtraukt Protokola provizorisko piemērošanu un kā veikt pasākumus saskaņā ar 21. panta 5. punktu nolīgumā, kurš grozīts ar Protokolu. Ir jānosaka arī procedūras pasākumi, lai apturētu normatīvo konstatējumu savstarpēju atzīšanu attiecībā uz aviosabiedrību piemērotību un valstspiederību, ievērojot nolīguma 6.bis panta 2. punktu, kurš grozīts ar Protokolu, un lai īstenotu konkrētus nolīguma noteikumus, ieskaitot noteikumus par vidi, ievērojot nolīguma 15. panta 5. punktu, kurš grozīts ar Protokolu,

         IR PIEŅĒMUŠI ŠO LĒMUMU.
   1. pants
   Parakstīšana un provizoriska piemērošana
   1.   Ar šo Savienības vārdā apstiprina Protokola, ar ko izdara grozījumus Gaisa transporta nolīgumā starp Eiropas Kopienu un tās dalībvalstīm, no vienas puses, un Amerikas Savienotajām Valstīm, no otras puses, (turpmāk “Protokols”) parakstīšanu, ņemot vērā minētā Protokola noslēgšanu.
   Protokola teksts ir pievienots šim lēmumam.
   2.   Ar šo Padomes priekšsēdētājs tiek pilnvarots norīkot personu vai personas, kas tiesīgas Savienības vārdā parakstīt Protokolu, ņemot vērā tā noslēgšanu.
   3.   No parakstīšanas dienas līdz tā spēkā stāšanās dienai Savienība un dalībvalstis Protokolu piemēro provizoriski tādā apmērā, cik tas ir atļauts saskaņā ar vietējiem tiesību aktiem.
   4.   Lēmumu pārtraukt Protokola provizorisku piemērošanu un paziņot par to Amerikas Savienotajām Valstīm atbilstīgi Protokola 9. panta 2. punktam un lēmumu atsaukt šo paziņojumu Savienības un dalībvalstu vārdā pieņem Padome ar vienprātīgu lēmumu saskaņā ar attiecīgiem Līguma noteikumiem.
   2. pants
   Savstarpējas atzīšanas apturēšana
   Lēmumu apturēt normatīvo konstatējumu savstarpēju atzīšanu attiecībā uz aviosabiedrību piemērotību un valstspiederību un paziņot par to Amerikas Savienotajām Valstīm atbilstīgi 6.bis panta 2. punktam nolīgumā, kurš grozīts ar Protokolu, Savienības un dalībvalstu vārdā pieņem Padome ar vienprātīgu lēmumu saskaņā ar attiecīgiem Līguma noteikumiem.
   3. pants
   Apvienotā komiteja
   1.   Apvienotajā komitejā, kas ir izveidota atbilstīgi 18. pantam nolīgumā, kurš grozīts ar Protokolu, Savienību un dalībvalstis pārstāv Komisijas un dalībvalstu pārstāvji.
   2.   Jautājumos, kas ir Savienības ekskluzīvā kompetencē un kam nav vajadzīga juridiski saistošu lēmumu pieņemšana, Savienības un tās dalībvalstu nostāju Apvienotajā komitejā pieņem Komisija un par to savlaicīgi paziņo Padomei un dalībvalstīm.
   3.   Attiecībā uz Apvienotās komitejas lēmumiem jautājumos, kas ir Savienības kompetencē, Savienības un dalībvalstu nostāju Apvienotajā komitejā pieņem Padome ar kvalificētu balsu vairākumu, pamatojoties uz Komisijas priekšlikumu, ja vien Līgumā noteiktā piemērojamā balsošanas procedūra neparedz citādi.
   4.   Jautājumos, kas ir dalībvalstu kompetencē, Savienības un dalībvalstu nostāju Apvienotajā komitejā pieņem Padome vienprātīgi, pamatojoties uz Komisijas vai dalībvalstu priekšlikumu, ja vien kāda dalībvalsts viena mēneša laikā pēc minētās nostājas pieņemšanas nav informējusi Padomes Ģenerālsekretariātu, ka tā Apvienotajā komitejā pieņemamajam lēmumam var piekrist tikai ar savu likumdevēju iestāžu apstiprinājumu, proti, saistībā ar parlamentārās izmeklēšanas atrunu.
   5.   Savienības un dalībvalstu nostāju Apvienotajā komitejā pauž Komisija, izņemot dalībvalstu ekskluzīvās kompetences jomas, kurās nostāju pauž Padomes prezidentvalsts vai, ja Padome tā nolemj, Komisija.
   4. pants
   Lēmumi saskaņā ar nolīguma 21. panta 5. punktu
   Lēmumu neatļaut otras Puses aviosabiedrībām veikt papildu lidojumus vai iekļūt jaunos tirgos saskaņā ar nolīgumu un paziņot par to Amerikas Savienotajām Valstīm vai vienoties par jebkāda šāda lēmuma atcelšanu, kas pieņemts atbilstīgi 21. panta 5. punktam nolīgumā, kurš grozīts ar Protokolu, Savienības un dalībvalstu vārdā pieņem Padome ar vienprātīgu lēmumu saskaņā ar attiecīgiem Līguma noteikumiem.
   5. pants
   Komisijas informēšana
   Dalībvalstis nekavējoties informē Komisiju par visiem pieprasījumiem vai paziņojumiem, ko tās ir nosūtījušas vai saņēmušas atbilstīgi 15. pantam nolīgumā, kurš grozīts ar Protokolu.

      Luksemburga, 2010. gada 24. jūnijā

            Padomes vārdā –

            priekšsēdētājs

         J. BLANCO LÓPEZ

      PROTOKOLS,
      ar ko groza Gaisa transporta nolīgumu starp Amerikas Savienotajām Valstīm un Eiropas Kopienu un tās dalībvalstīm, kas parakstīts 2007. gada 25. un 30. aprīlī
      AMERIKAS SAVIENOTĀS VALSTIS (turpmāk “ASV”),
      no vienas puses, un
      BEĻĢIJAS KARALISTE,
      BULGĀRIJAS REPUBLIKA,
      ČEHIJAS REPUBLIKA,
      DĀNIJAS KARALISTE,
      VĀCIJAS FEDERATĪVĀ REPUBLIKA,
      IGAUNIJAS REPUBLIKA,
      ĪRIJA,
      GRIEĶIJAS REPUBLIKA,
      SPĀNIJAS KARALISTE,
      FRANCIJAS REPUBLIKA,
      ITĀLIJAS REPUBLIKA,
      KIPRAS REPUBLIKA,
      LATVIJAS REPUBLIKA,
      LIETUVAS REPUBLIKA,
      LUKSEMBURGAS LIELHERCOGISTE,
      UNGĀRIJAS REPUBLIKA,
      MALTA,
      NĪDERLANDES KARALISTE,
      AUSTRIJAS REPUBLIKA,
      POLIJAS REPUBLIKA,
      PORTUGĀLES REPUBLIKA,
      RUMĀNIJA,
      SLOVĒNIJAS REPUBLIKA,
      SLOVĀKIJAS REPUBLIKA
      SOMIJAS REPUBLIKA,
      ZVIEDRIJAS KARALISTE,
      LIELBRITĀNIJAS UN ZIEMEĻĪRIJAS APVIENOTĀ KARALISTE,
      kas ir Līguma par Eiropas Savienību un Līguma par Eiropas Savienības darbību puses un Eiropas Savienības dalībvalstis (turpmāk “dalībvalstis”),
      un EIROPAS SAVIENĪBA,
      no otras puses,
      AR NODOMU balstīties uz sistēmu, kas izveidota ar 2007. gada 25. un 30. aprīlī parakstīto Gaisa transporta nolīgumu starp Amerikas Savienotajām Valstīm un Eiropas Kopienu un tās dalībvalstīm (turpmāk tekstā “nolīgums”), lai atvērtu pieeju tirgum un maksimāli palielinātu patērētāju, aviosabiedrību, darbaspēka un sabiedrības priekšrocības abās Atlantijas okeāna pusēs;
      ĪSTENOJOT nolīguma 21. pantā paredzētās pilnvaras efektīvi veikt pārrunas, lai izstrādātu otrā posma nolīgumu, kas veicinātu šā mērķa sasniegšanu;
      ATZĪSTOT, ka, 2009. gada 1. decembrī stājoties spēkā Lisabonas līgumam, ar ko groza Līgumu par Eiropas Savienību un Eiropas Kopienas dibināšanas līgumu, Eiropas Savienība ir aizstājusi Eiropas Kopienu un ir tās pēctece un ka no minētās dienas uz Eiropas Savienību attiecas visas Eiropas Kopienas tiesības un pienākumi, kā arī visas atsauces uz Eiropas Kopienu,
      IR VIENOJUŠĀS GROZĪT NOLĪGUMU ŠĀDI.
      1. pants
      Definīcijas
      Nolīguma 1. pantu groza šādi.

                  1.

                  Pēc 2. punkta iekļauj šādu jaunu definīciju:
                  “2.bis   “Konstatējums par valstspiederību” nozīmē konstatējumu, ka gaisa pārvadātājs, kurš piedāvā sniegt gaisa transporta pakalpojumus saskaņā ar šo nolīgumu, atbilst 4. panta prasībām attiecībā uz to, kam pieder īpašumtiesības un faktiskā kontrole pār šo gaisa pārvadātāju, un attiecībā uz tā galveno uzņēmējdarbības vietu.”

                  2.

                  Pēc 3. punkta iekļauj šādu jaunu definīciju:
                  “3.bis   “Konstatējums par piemērotību” nozīmē konstatējumu, ka gaisa pārvadātājam, kurš piedāvā sniegt gaisa transporta pakalpojumus saskaņā ar šo nolīgumu, ir pietiekamas finansiālās iespējas un atbilstīga vadības pieredze, lai sniegtu šādus pakalpojumus, un ka tas ir gatavs ievērot tiesību un normatīvos aktus un prasības, kas reglamentē šādu pakalpojumu sniegšanu.”

            2. pants
      Normatīvo konstatējumu par aviosabiedrību piemērotību un valstspiederību savstarpēja atzīšana
      Pēc 6. panta iekļauj šādu jaunu 6.bis pantu:

         “6.bis pants
         Normatīvo konstatējumu par aviosabiedrību piemērotību un valstspiederību savstarpēja atzīšana
         1.   Saņemot vienas Puses gaisa pārvadātāja pieteikumu darbības atļaujai saskaņā ar 4. pantu, otras Puses aeronavigācijas iestādes atzīst jebkuru konstatējumu par aviosabiedrību piemērotību un/vai valstspiederību, ko attiecībā uz konkrēto gaisa pārvadātāju veikušas pirmās Puses aeronavigācijas iestādes, un neveic turpmāku noskaidrošanu par šādiem jautājumiem, izņemot a) apakšpunktā minēto gadījumu:

                     a)

                     ja ir saņemts gaisa pārvadātāja pieteikums darbības atļaujai vai šādas pilnvaras ir piešķirtas, un saņēmējas Puses aeronavigācijas iestādēm ir konkrēts iemesls bažām, ka, neraugoties uz otras Puses aeronavigācijas iestāžu veikto konstatējumu, šā nolīguma 4. pantā paredzētie nosacījumi attiecīgo pilnvaru vai atļauju piešķiršanai nav izpildīti, tās par to nekavējoties paziņo attiecīgajām iestādēm, norādot būtiskus iemeslus savām bažām. Šādā gadījumā jebkura Puse var lūgt konsultāciju, tostarp no attiecīgo aeronavigācijas iestāžu pārstāvjiem, un/vai papildu informāciju saistībā ar šo jautājumu, un uz šādiem pieprasījumiem jāatbild pēc iespējas ātrāk. Ja jautājums paliek neatrisināts, jebkura Puse ar attiecīgo jautājumu var vērsties pie Apvienotās komitejas;

                     b)

                     šo pantu nepiemēro konstatējumiem, kas saistīti ar drošuma apliecībām vai licencēm, drošības pasākumiem vai apdrošināšanu.

               2.   Katra Puse ar Apvienotās komitejas starpniecību informē otru Pusi par jebkādām būtiskām izmaiņām kritērijos, ko tā piemēro iepriekš 1. punktā minētajiem konstatējumiem, ja iespējams, iepriekš, bet pretējā gadījumā pēc iespējas drīzāk pēc izmaiņu veikšanas. Ja saņēmēja Puse lūdz konsultācijas saistībā ar jebkādām šādām izmaiņām, šīm konsultācijām jānotiek Apvienotajā komitejā 30 dienu laikā pēc šāda pieprasījuma iesniegšanas, ja vien Puses nevienojas citādi. Ja pēc šādām konsultācijām saņēmēja Puse uzskata, ka otras Puses pārskatītie kritēriji nebūtu pietiekami normatīvo konstatējumu savstarpējai atzīšanai, saņēmēja Puse var informēt otru Pusi par 1. punkta piemērošanas apturēšanu. Saņēmēja Puse šo piemērošanas apturēšanu var atcelt jebkurā laikā. To attiecīgi dara zināmu Apvienotajai komitejai.”

      3. pants
      Vide
      Nolīguma 15. pantu pilnībā svītro un aizstāj ar šādu pantu:

         “15. pants
         Vide
         1.   Puses atzīst vides aizsardzības nozīmi starptautiskās aviācijas politikas izstrādē un īstenošanā, rūpīgi izsverot vides aizsardzības pasākumu izmaksas un ieguvumus šādas politikas izstrādē un – attiecīgos gadījumos – kopīgi veicinot efektīvu globālo risinājumu īstenošanu. Attiecīgi Puses plāno sadarboties, lai ekonomiski pamatotā veidā ierobežotu vai samazinātu starptautiskās aviācijas ietekmi uz vidi.
         2.   Ja kāda no Pusēm apsver noteiktu vides aizsardzības pasākumu ieviešanu reģionālā, valsts vai vietējā mērogā, tai ir jānovērtē to iespējamā negatīvā ietekme uz šajā nolīgumā noteikto tiesību izmantošanu un, ja šādi pasākumi tiek piemēroti, ir jāveic arī nepieciešamās darbības negatīvas ietekmes mazināšanai. Pēc vienas Puses pieprasījuma otra Puse sniedz šāda novērtējuma un negatīvās ietekmes mīkstināšanas pasākumu aprakstu.
         3.   Nosakot vides aizsardzības pasākumus, ir jāievēro aviācijas vides standarti, ko pieņēmusi Starptautiskā Civilās aviācijas organizācija kā Konvencijas pielikumus, ja vien nav konstatētas atšķirības. Puses piemēro jebkādus vides aizsardzības pasākumus, kas ietekmē gaisa pārvadājumu pakalpojumus, uz kuriem attiecas šis nolīgums, saskaņā ar šā nolīguma 2. pantu un 3. panta 4. punktu.
         4.   Puses atkārtoti apliecina dalībvalstu un ASV apņemšanos piemērot līdzsvarotas pieejas principu.
         5.   Nosakot jaunus obligātos darbības ierobežojumus saistībā ar troksni tādās lidostās, kurās notiek vairāk nekā 50 000 civilo zemskaņas reaktīvo lidmašīnu pārvietošanās darbību kalendārajā gadā, piemēro šādus noteikumus:

                     a)

                     Puses atbildīgās iestādes nodrošina iespēju, ka lēmumu pieņemšanas procesā ņem vērā ieinteresēto personu uzskatus;

                     b)

                     paziņojumu par jebkādu jaunu darbības ierobežojumu ieviešanu otrai Pusei sniedz vismaz 150 dienas pirms attiecīgo darbības ierobežojumu stāšanās spēkā. Pēc šīs otras Puses lūguma tai nekavējoties tiek sniegts rakstisks ziņojums, kurā izskaidroti iemesli darbības ierobežojumu noteikšanai, lidostai noteiktais mērķis vides aizsardzības jomā un pasākumi, kas tikuši apsvērti šā mērķa sasniegšanai. Ziņojumā jābūt iekļautam atbilstīgam novērtējumam par domājamām izmaksām un ieguvumiem saistībā ar dažādiem apsvērtajiem pasākumiem;

                     c)

                     darbības ierobežojumi ir i) nediskriminējoši, ii) ne vairāk ierobežojoši, kā tas nepieciešams, lai sasniegtu konkrētajai lidostai noteikto mērķi vides aizsardzības jomā, un iii) nav pieņemti patvaļīgi.

               6.   Puses apstiprina un atbalsta informācijas apmaiņu un regulāru dialogu ekspertu starpā – jo īpaši izmantojot jau esošos sakaru kanālus –, lai veicinātu piemērojamiem normatīvajiem un administratīvajiem aktiem atbilstīgu sadarbību, kuras mērķis ir mazināt starptautiskās aviācijas ietekmi uz vidi, un meklēt risinājumus negatīvās ietekmes mīkstināšanai, kā, piemēram:

                     a)

                     pētniecība un izstrāde videi nekaitīgu aviācijas tehnoloģiju jomā;

                     b)

                     zinātniskās izpratnes uzlabošana par aviācijas radīto emisiju ietekmi, lai nodrošinātu labāk informētu politisko lēmumu pieņemšanu;

                     c)

                     jauninājumi gaisa satiksmes pārvaldības jomā, lai mazinātu aviācijas radīto ietekmi uz vidi;

                     d)

                     pētniecība un izstrāde ilgtspējīgu alternatīvo aviodegvielu jomā; un

                     e)

                     viedokļu apmaiņa par jautājumiem un iespējamiem risinājumiem starptautiskajos forumos, kas veltīti aviācijas ietekmei uz vidi, tostarp attiecīgos gadījumos arī nostāju saskaņošana.

               7.   Ja to pieprasa kāda no Pusēm, Apvienotā komiteja ar ekspertu palīdzību izstrādā ieteikumus, lai novērstu pārklāšanos starp Pušu īstenotajiem uz tirgus principiem balstītiem pasākumiem, kas attiecas uz aviācijas radītajām emisijām, un nodrošinātu to saskaņotību, kā arī lai novērstu pasākumu un izmaksu dublēšanos un pēc iespējas samazinātu administratīvo slogu aviosabiedrībām. Šādi ieteikumi jāīsteno saskaņā ar tādu iekšējās apstiprināšanas vai ratificēšanas procedūru, kas atbilst Pušu iespējamām prasībām.
         8.   Ja kāda no Pusēm uzskata, ka jautājums, kas saistīts ar vides aizsardzību aviācijā, tostarp ierosinātie jaunie pasākumi, var radīt problēmas šā nolīguma piemērošanai vai īstenošanai, tā var pieprasīt Apvienotās komitejas sanāksmes sasaukšanu, kā noteikts 18. pantā, lai izskatītu šo jautājumu un izstrādātu attiecīgus risinājumus, ja bažas tiktu atzītas par pamatotām.”

      4. pants
      Sociālais aspekts
      Pēc 17. panta iekļauj šādu jaunu 17.bis pantu:

         “17.bis pants
         Sociālais aspekts
         1.   Puses atzīst nolīguma sociālā aspekta nozīmīgumu un ieguvumus, ko sniedz atvērti tirgi apvienojumā ar augstiem darba apstākļu standartiem. Nolīguma radīto iespēju mērķis nav pazemināt darba apstākļu standartus vai ar darbu saistītās tiesības un principus, kas paredzēti Pušu attiecīgajos tiesību aktos.
         2.   Īstenojot Nolīgumu, Pusēm jāvadās pēc 1. punktā minētajiem principiem, tostarp Apvienotajai komitejai saskaņā ar 18. pantu regulāri jāapsver nolīguma sociālā ietekme un piemērotu risinājumu izstrāde, ja konkrētas bažas tiek atzītas par pamatotām.”

      5. pants
      Apvienotā komiteja
      Nolīguma 18. panta 3., 4. un 5. punktu pilnībā svītro un aizstāj ar šādiem punktiem:

         “3.   Apvienotā komiteja atbilstoši vajadzībai izskata nolīguma vispārējo īstenošanu, tostarp jebkādu aviācijas infrastruktūras ierobežojumu ietekmi uz 3. pantā paredzēto tiesību izmantošanu, saskaņā ar 9. pantu veikto drošības pasākumu ietekmi, ietekmi uz konkurences nosacījumiem, tostarp datorizēto rezervēšanas sistēmu jomā, un jebkādu šā nolīguma īstenošanas sociālo ietekmi. Turklāt Apvienotā komiteja pastāvīgi izskata atsevišķus jautājumus vai ierosinājumus, saistībā ar kuriem kāda no Pusēm uzskata, ka tie ietekmē vai varētu ietekmēt darbības saskaņā ar nolīgumu, – runa var būt, piemēram, par pretrunīgām reglamentējošām prasībām.
         4.   Apvienotā komiteja arī pilnveido sadarbību:

                     a)

                     apsverot potenciālās jomas, kurās ir iespējama nolīguma tālāka attīstība, tostarp apsverot ieteikumus nolīguma grozījumiem;

                     b)

                     apsverot nolīguma sociālo ietekmi tā īstenošanas gaitā un izstrādājot atbilstīgus risinājumus, ja konkrētas bažas atzītas par pamatotām;

                     c)

                     veicot uzskaiti par jautājumiem saistībā ar valdības subsīdijām vai atbalstu, kurus Apvienotajā komitejā ir ierosinājusi jebkura no Pusēm;

                     d)

                     pēc vienprātības principa pieņemot lēmumus par jebkādiem jautājumiem attiecībā uz 11. panta 6. punkta piemērošanu;

                     e)

                     izstrādājot pasākumus normatīvo konstatējumu savstarpējai atzīšanai, ja to pieprasa Puses;

                     f)

                     veicinot Pušu attiecīgo iestāžu sadarbību centienos pilnveidot savas gaisa satiksmes pārvaldības sistēmas, lai optimizētu šo sistēmu sadarbspēju un saderību, samazinātu izmaksas un palielinātu to drošumu, kapacitāti un uzlabotu sniegumu vides aizsardzības jomā;

                     g)

                     veicinot priekšlikumu izstrādi kopīgiem projektiem un iniciatīvām (tostarp ar trešām valstīm) lidojumu drošuma jomā;

                     h)

                     atbalstot nepārtrauktu ciešu sadarbību starp Pušu attiecīgajām aviācijas drošības iestādēm, tostarp iniciatīvas, lai izstrādātu drošības procedūras, kas veicinātu formalitāšu vienkāršošanu pasažieru un kravas pārvadājumiem, vienlaikus nepazeminot drošības līmeni;

                     i)

                     apsverot, vai Pušu attiecīgie tiesību akti, regulas un piemērotās prakses jomās, uz ko attiecas Konvencijas 9. pielikums (Formalitāšu vienkāršošana), var ietekmēt tiesību izmantošanu saskaņā ar šo nolīgumu;

                     j)

                     veicinot ekspertu apmaiņu saistībā ar jaunām likumdošanas vai normatīvām iniciatīvām un pasākumiem, tostarp drošības, drošuma, vides, aviācijas infrastruktūras (arī laika nišu) un patērētāju aizsardzības jomā;

                     k)

                     vajadzības gadījumā sekmējot konsultācijas par gaisa transporta jautājumiem, ko izskata starptautiskās organizācijās un saistībā ar trešām valstīm, tostarp apsvērumiem par to, vai pieņemt vienotu pieeju; un

                     l)

                     vienprātīgi pieņemot lēmumus, uz ko attiecas 4. pielikuma 1. panta 3. punkts un 4. pielikuma 2. panta 3. punkts.

               5.   Pusēm ir kopīgs mērķis – maksimāli palielināt ieguvumu patērētājiem, aviosabiedrībām, darbaspēkam un sabiedrībai abās Atlantijas okeāna pusēs, šo nolīgumu attiecinot arī uz trešām valstīm. Tālab Apvienotā komiteja pienācīgi apsver nosacījumus un procedūras, tostarp jebkādus grozījumus, kas būtu jāizdara šajā nolīgumā, lai tam varētu pievienoties arī trešās valstis.”

      6. pants
      Turpmāka iespēju paplašināšana
      Nolīguma 21. pantu pilnībā svītro un aizstāj ar šādu pantu:

         “21. pants
         Turpmāka iespēju paplašināšana
         1.   Puses apņemas censties sasniegt kopīgu mērķi novērst šķēršļus, kas kavē piekļuvi tirgum, lai maksimāli palielinātu ieguvumu patērētājiem, aviosabiedrībām, darbaspēkam un sabiedrībai abās Atlantijas okeāna pusēs, tostarp atvieglojot savām aviosabiedrībām piekļuvi pasaules kapitāla tirgiem, lai labāk ņemtu vērā visus globālās aviācijas nozares aspektus, stiprinot transatlantisko gaisa pārvadājumu sistēmu, kā arī izveidojot sistēmu, kas mudinās citas valstis atvērt savus gaisa pakalpojumu tirgus.
         2.   Saskaņā ar 1. punktā minēto kopīgo mērķi un atbilstīgi 18. pantam izpildot savas saistības pārraudzīt šā nolīguma īstenošanu, Apvienotā komiteja ik gadu pārskata situācijas attīstību, tostarp attiecībā uz tiesību aktu grozījumiem, kas minēti šajā pantā. Apvienotā komiteja šim nolūkam izstrādā sadarbības procedūru, iekļaujot atbilstīgus ieteikumus Pusēm. Eiropas Savienība un tās dalībvalstis saskaņā ar savstarpīguma principu atļauj, ka to aviosabiedrības ar akciju kontrolpaketes starpniecību pieder ASV vai to valstspiederīgajiem vai ir to faktiskā kontrolē, ja Apvienotā Komiteja apstiprina, ka saskaņā ar ASV normatīvajiem aktiem to aviosabiedrības drīkst ar akciju kontrolpaketes starpniecību piederēt dalībvalstīm vai to valstspiederīgajiem vai būt to faktiskā kontrolē.
         3.   Pēc tam, kad Apvienotā komiteja saskaņā ar 18. panta 6. punktu ir rakstiski apstiprinājusi, ka saskaņā ar abu Pušu normatīvajiem aktiem to aviosabiedrības drīkst ar akciju kontrolpaketes starpniecību piederēt otrai Pusei vai tās valstspiederīgajiem vai būt to faktiskā kontrolē:

                     a)

                     nolīguma 1. pielikuma 3. iedaļa zaudē spēku;

                     b)

                     ASV aviosabiedrībām ir tiesības sniegt regulārus pasažieru kombinēto pārvadājumu pakalpojumus starp punktiem Eiropas Savienībā un tās dalībvalstīs un vēl piecās valstīs, neiekļaujot maršrutā punktu ASV teritorijā. Šīs valstis nosaka Apvienotā komiteja viena gada laikā pēc protokola parakstīšanas. Apvienotā komiteja var grozīt sarakstu vai palielināt šādu valstu skaitu; un

                     c)

                     nolīguma 4. pielikuma 2. panta (“Īpašumtiesības uz trešo valstu aviosabiedrībām un to kontrole”) teksts zaudē spēku, un tā vietā stājas spēkā nolīguma 6. pielikuma teksts attiecībā uz trešo valstu aviosabiedrībām, kas pieder ASV vai to valstspiederīgajiem vai ir to kontrolē.

               4.   Kad Apvienotā komiteja saskaņā ar 18. panta 6. punktu ir rakstiski apstiprinājusi, ka saskaņā ar Eiropas Savienības un tās dalībvalstu normatīvajiem aktiem attiecībā uz darbības ierobežojumu noteikšanu saistībā ar troksni tādās lidostās, kurās notiek vairāk nekā 50 000 civilo zemskaņas reaktīvo lidmašīnu pārvietošanās darbību kalendārajā gadā, Eiropas Komisijai ir tiesības pārskatīt šādus pasākumus pirms to ieviešanas un veikt attiecīgas tiesiskas darbības, ja tā uzskata, ka attiecībā uz konkrētajiem pasākumiem nav ievērotas atbilstīgās procedūras saskaņā ar spēkā esošo pienākumu:

                     a)

                     Eiropas Savienības aviosabiedrībām ir tiesības sniegt regulārus pasažieru kombinēto pārvadājumu pakalpojumus starp punktiem ASV un vēl piecās citās valstīs, neiekļaujot maršrutā punktu Eiropas Savienības un tās dalībvalstu teritorijā. Šīs valstis nosaka Apvienotā komiteja viena gada laikā pēc protokola parakstīšanas. Apvienotā komiteja var grozīt sarakstu vai palielināt šādu valstu skaitu; un

                     b)

                     nolīguma 4. pielikuma 2. panta (“Īpašumtiesības uz trešo valstu aviosabiedrībām un to kontrole”) teksts zaudē spēku, un tā vietā stājas spēkā nolīguma 6. pielikuma teksts attiecībā uz trešo valstu aviosabiedrībām, kas pieder Eiropas Savienībai vai tās valstspiederīgajiem vai ir to kontrolē.

               5.   Pēc Apvienotās komitejas rakstiska apstiprinājuma, ka kāda no Pusēm atbilst 3. un 4. punktā paredzētajiem nosacījumiem, kas piemērojami attiecīgajai Pusei, šī Puse var lūgt augsta līmeņa konsultācijas par šā panta piemērošanu. Šādas konsultācijas tiek uzsāktas 60 dienu laikā no dienas, kad iesniegts pieprasījums, ja vien Puses nevienojas citādi. Puses dara visu iespējamo, lai atrisinātu attiecīgos jautājumus. Ja Puse, kas lūdz konsultācijas, ir neapmierināta ar konsultāciju rezultātu, šī Puse var rakstiski ar diplomātisku kanālu starpniecību paziņot par savu lēmumu, ka neviena otras Puses aviosabiedrība nedrīkst saskaņā ar šo nolīgumu veikt papildu lidojumus vai ienākt jaunos tirgos. Jebkurš šāds lēmums stājas spēkā pēc 60 dienām no paziņojuma dienas. Šajā laikposmā otra Puse var nolemt, ka neviena pirmās Puses aviosabiedrība nedrīkst saskaņā ar šo nolīgumu veikt papildu lidojumus vai ienākt jaunos tirgos. Šāds lēmums stājas spēkā tajā pašā dienā, kurā stājas spēkā pirmās Puses lēmums. Jebkuru šādu vienas Puses lēmumu var atcelt ar Pušu vienošanos, kuru rakstiski apstiprina Apvienotā komiteja.”

      7. pants
      ASV publiskā iepirkumā nodrošināti pārvadājumi
      Nolīguma 3. pielikumu pilnībā svītro un aizstāj ar šādu pielikumu:

            “3. PIELIKUMS
            Par ASV publiskā iepirkumā nodrošinātiem pārvadājumiem
            Kopienas aviosabiedrībām ir tiesības pārvadāt pasažierus un kravu, veicot regulārus lidojumus un čārterlidojumus, attiecībā uz kuriem ASV valdības civilais departaments, aģentūra vai starpniecības iestāde:

                        1)

                        nodrošina pārvadājumus savām vajadzībām vai darbojas saskaņā ar noteikumu, ka maksājumu veic valdība vai maksājumu sedz no summas, kas paredzēta valdības lietošanai; vai

                        2)

                        nodrošina pārvadājumus uz citu valsti vai starptautisku vai cita veida organizāciju vai nodrošina pārvadājumus šai valstij vai organizācijai, nesaņemot par to atlīdzību,

                  un šie pārvadājumi ir:

                        a)

                        starp jebkuru punktu ASV un jebkuru punktu ārpus ASV tādā apmērā, kādā šādi pārvadājumi ir atļauti saskaņā ar 3. panta 1. punkta c) apakšpunktu – izņemot attiecībā uz pasažieru pārvadājumiem starp punktiem, kuri ietilpst tarifā, kas noteikts spēkā esošā līgumā par pārvadājumiem starp divām pilsētām; vai

                        b)

                        starp diviem punktiem ārpus ASV.

                  Šis pielikums neattiecas uz pārvadājumiem, ko savām vajadzībām nodrošina vai finansē aizsardzības sekretārs vai militārā departamenta sekretārs.”

      8. pants
      Pielikumi
      Šā protokola papildinājuma tekstu pievieno nolīgumam kā 6. pielikumu.
      9. pants
      Provizoriska piemērošana
      1.   Puses vienojas līdz protokola spēkā stāšanās brīdim to piemērot provizoriski tādā apmērā, kāds atļauts saskaņā ar piemērojamiem vietējiem tiesību aktiem, sākot no parakstīšanas dienas.
      2.   Katra Puse jebkurā laikā ar diplomātisku kanālu starpniecību var darīt zināmu otrai Pusei lēmumu turpmāk vairs nepiemērot šo protokolu. Tādā gadījumā šā protokola piemērošana beidzas pusnaktī pēc Griničas laika Starptautiskās Gaisa transporta asociācijas (IATA) satiksmes sezonas beigās vienu gadu pēc dienas, kad iesniegts rakstisks paziņojums, ja vien paziņojums nav atsaukts, Pusēm par to vienojoties līdz minētā laikposma beigām. Gadījumā, ja nolīguma provizoriskā piemērošana tiek izbeigta atbilstīgi nolīguma 25. panta 2. punktam, vienlaikus tiek izbeigta šā protokola piemērošana.
      10. pants
      Stāšanās spēkā
      Šis protokols stājas spēkā vēlākais:

                  1)

                  dienā, kad stājas spēkā nolīgums; un

                  2)

                  vienu mēnesi pēc pēdējās notas datuma diplomātisko notu apmaiņā starp Pusēm, apliecinot, ka ir pabeigtas visas nepieciešamās procedūras, lai šis protokols stātos spēkā.

            Apmaiņā ar diplomātiskajām notām Eiropas Savienības un tās dalībvalstu vārdā nosūtītās vai Eiropas Savienībai un tās dalībvalstīm adresētās diplomātiskās notas nosūta Eiropas Savienībai vai attiecīgi saņem no Eiropas Savienības. Diplomātiskā nota vai notas no Eiropas Savienības un tās dalībvalstīm ietver paziņojumu no katras dalībvalsts, kurā apliecināts, ka ir pabeigtas nepieciešamās procedūras, lai šis protokols stātos spēkā.

         TO APLIECINOT, pilnvarotie ir parakstījuši šo nolīgumu.
         Съставено в Люксембург на двадесет и четвърти юни две хиляди и десета година.
         Hecho en Luxemburgo, el veinticuatro de junio de dos mil diez.
         V Lucemburku dne dvacátého čtvrtého června dva tisíce deset.
         Udfærdiget i Luxembourg den fireogtyvende juni to tusind og ti.
         Geschehen zu Luxemburg am vierundzwanzigsten Juni zweitausendzehn.
         Kahe tuhande kümnenda aasta juunikuu kahekümne neljandal päeval Luxembourgis.
         'Εγινε στo Λουξεμβούργο, στις είκοσι τέσσερις Ιουνίου δύο χιλιάδες δέκα.
         Done at Luxembourg on the twenty-fourth day of June in the year two thousand and ten.
         Fait à Luxembourg, le vingt-quatre juin deux mille dix.
         Fatto a Lussemburgo, addì ventiquattro giugno duemiladieci.
         Luksemburgā, divi tūkstoši desmitā gada divdesmit ceturtajā jūnijā
         Priimta du tūkstančiai dešimtų metų birželio dvidešimt ketvirtą dieną Liuksemburge.
         Kelt Luxembourgban, a kétezer-tizedik év június havának huszonnegyedik napján.
         Magħmul fil-Lussemburgu, fl-erbgħa u għoxrin jum ta' Ġunju tas-sena elfejn u għaxra.
         Gedaan te Luxemburg, de vierentwintigste juni tweeduizend tien.
         Sporządzono w Luksemburgu dnia dwudziestego czwartego czerwca roku dwa tysiące dziesiątego.
         Feito no Luxemburgo, em vinte e quatro de Junho de dois mil e dez.
         Întocmit la Luxemburg, la douăzeci și patru iunie două mii zece.
         V Luxemburgu dňa dvadsiateho štvrtého júna dvetisícdesať.
         V Luxembourgu, dne štiriindvajsetega junija leta dva tisoč deset.
         Tehty Luxemburgissa kahdentenakymmenentenäneljäntenä päivänä kesäkuuta vuonna kaksituhattakymmenen.
         Som skedde i Luxemburg den tjugofjärde juni tjugohundratio.

            За Репyблика Бългaрия

            Voor het Koninkrijk België
            Pour le Royaume de Belgique
            Für das Königreich Belgien

            Deze handtekening verbindt eveneens het Vlaamse Gewest, het Waalse Gewest en het Brussels Hoofdstedelijk Gewest.
            Cette signature engage également la Région wallonne, la Région flamande et la Région de Bruxelles-Capitale.
            Diese Unterschrift bindet zugleich die Wallonische Region, die Flämische Region und die Region Brüssel-Hauptstadt.

            Za Českou republiku

            På Kongeriget Danmarks vegne

            Für die Bundesrepublik Deutschland

            Eesti Vabariigi nimel

            Για την Ελληνική Δημοκρατία

            Por el Reino de España

            Pour la République française

            Thar cheann Na hÉireann
            For Ireland

            Per la Repubblica italiana

            Για την Κυπριακή Δημοκρατία

            Latvijas Republikas vārdā

            Lietuvos Respublikos vardu

            Pour le Grand-Duché de Luxembourg

            A Magyar Köztársaság részéről

            Għal Malta

            Voor het Koninkrijk der Nederlanden

            Für die Republik Österreich

            W imieniu Rzeczypospolitej Polskiej

            Pela República Portuguesa

            Pentru România

            Za Republiko Slovenijo

            Za Slovenskύ republiku

            Suomen tasavallan puolesta

            För Konungariket Sverige

            For the United Kingdom of Great Britain and Northern Ireland

            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l’Union européenne
            Per l’Unione europea
            Eiropas Savienības vārdā
            Europos Sajungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Eurόpsku úniu
            Za Evropsko unijo
            Euroopan unionin puolesta
            För Europeiska unionen

            For the United States of America

         Protokola papildinājums

            6. PIELIKUMS

               Īpašumtiesības uz trešo valstu aviosabiedrībām un to kontrole

                        1.

                        Neviena no Pusēm neizmanto tiesības, kas tai piešķirtas saskaņā ar vienošanos par gaisa pārvadājumu pakalpojumiem ar trešo valsti, lai atteiktu, atceltu, pārtrauktu vai ierobežotu pilnvaras vai atļaujas, kas sniegtas jebkurai attiecīgās trešās valsts aviosabiedrībai, pamatojoties uz to, ka otrai Pusei, tās valstspiederīgajiem vai abiem minētajiem pieder attiecīgās aviosabiedrības būtiska īpašumtiesību daļa.

                        2.

                        ASV neizmanto saskaņā ar vienošanos par gaisa pārvadājumu pakalpojumiem tai piešķirtās tiesības, lai atteiktu, atceltu, pārtrauktu vai ierobežotu pilnvaras vai atļaujas, kas sniegtas jebkurai Lihtenšteinas Firstistes, Šveices Konfederācijas vai valsts, kas nolīguma parakstīšanas brīdī ir Eiropas Kopējās aviācijas telpas (ECAA) dalībvalsts, aviosabiedrībai vai jebkuras Āfrikas valsts, kas nolīguma parakstīšanas brīdī īsteno “atvērto debesu” gaisa pārvadājumu pakalpojumu nolīgumu ar ASV, aviosabiedrībai, pamatojoties uz to, ka attiecīgā aviosabiedrība ir kādas dalībvalsts vai dalībvalstu, šādas valsts vai valstu valstspiederīgo vai abu minēto faktiskā kontrolē.

                        3.

                        Neviena no Pusēm neizmanto tiesības, kas tai piešķirtas saskaņā ar vienošanos par gaisa pārvadājumu pakalpojumiem ar trešo valsti, lai atteiktu, atceltu, pārtrauktu vai ierobežotu pilnvaras vai atļaujas, kas sniegtas jebkurai attiecīgās trešās valsts aviosabiedrībai, pamatojoties uz to, ka attiecīgā aviosabiedrība ir otras Puses, tās valstspiederīgo vai abu minēto faktiskā kontrolē, ar nosacījumu, ka attiecīgajai trešai valstij ir iedibināta laba sadarbība gaisa pārvadājumu pakalpojumu jomā ar abām Pusēm.

                        4.

                        Apvienotā komiteja apkopo informāciju par trešām valstīm, par kurām abas Puses uzskata, ka attiecīgajām valstīm ir iedibināta laba sadarbība ar abām Pusēm gaisa pārvadājumu pakalpojumu jomā.

         Kopīga deklarācija
         ASV un Eiropas Savienības un tās dalībvalstu pārstāvji apstiprināja, ka 2010. gada 25. martā Briselē parafētā Protokola, ar ko groza Gaisa transporta nolīgumu starp ASV un Eiropas Kopienu un tās dalībvalstīm, autentiskumu citās valodās apstiprinās vai nu vēstuļu apmaiņas veidā pirms protokola parakstīšanas, vai arī ar Apvienotās komitejas lēmumu pēc protokola parakstīšanas.
         Šī kopīgā deklarācija ir neatņemama protokola daļa.

               Amerikas Savienoto Valstu vārdā
               John BYERLY (paraksts)
               2010. gada 25. martā

               Eiropas Savienības un tās dalībvalstu vārdā
               Daniel CALLEJA (paraksts)
               2010. gada 25. martā

         APSPRIEŠANĀS MEMORANDS

                     1.

                     Delegācijas, kas pārstāv Eiropas Savienību un tās dalībvalstis un Amerikas Savienotās Valstis, no 2010. gada 23. līdz 25. martam tikās Briselē, lai pabeigtu otrā posma sarunas par gaisa transporta nolīgumu. Delegāciju saraksts pievienots A pielikumā.

                     2.

                     Delegācijas panāca ad referendum vienošanos par Protokola, ar ko izdara grozījumus 2007. gada 25. un 30. aprīlī parakstītajā Gaisa transporta nolīgumā starp Amerikas Savienotajām Valstīm un Eiropas Kopienu un tās dalībvalstīm, tekstu un parafēja to (“Protokols”, pievienots B pielikumā). Delegācijas plāno iesniegt Protokola projektu to attiecīgajām iestādēm, lai saņemtu šo iestāžu apstiprinājumu un Protokols varētu drīz stāties spēkā.

                     3.

                     Atsauces šajā memorandā uz nolīgumu un tā pantiem, punktiem un pielikumiem ir atsauces uz nolīgumu, ja tajā tiks izdarīti grozījumi ar Protokolu.

                     4.

                     ES delegācija apstiprināja, ka, 2009. gada 1. decembrī stājoties spēkā Lisabonas līgumam, ar kuru groza Līgumu par Eiropas Savienību un Eiropas Kopienas dibināšanas līgumu, Eiropas Savienība ir aizstājusi Eiropas Kopienu un ir tās pēctece un ka no minētās dienas uz Eiropas Savienību attiecas visas Eiropas Kopienas tiesības un pienākumi, kā arī visas atsauces uz Eiropas Kopienu nolīgumā.

                     5.

                     Delegācijas apstiprināja, ka procedūras jaunajā 6.bis pantā par normatīvo konstatējumu savstarpēju atzīšanu attiecībā uz aviosabiedrību piemērotību un valstspiederību nav paredzētas, lai grozītu nosacījumus, kas atrunāti tiesību aktos un noteikumos, kurus Puses parasti piemēro starptautiskiem gaisa pārvadājumiem, kas minēti nolīguma 4. pantā.

                     6.

                     Attiecībā uz 9. pantu delegācijas pauda ieceri paplašināt ES un ASV sadarbību aviācijas drošības jomā, lai pēc iespējas sasniegtu maksimālu savstarpēju paļāvību uz otras Puses veiktajiem drošības pasākumiem, kas ir saskaņā ar piemērojamiem tiesību aktiem, tādējādi samazinot šādu pasākumu lieku dublēšanos.

                     7.

                     Delegācijas atzīmēja, ka sadarbība drošības jomā paredz regulāras konsultācijas par spēkā esošo prasību grozījumiem, ja iespējams, pirms to īstenošanas, ciešu koordināciju lidostu novērtējuma darbībās un iespēju robežās un vajadzības gadījumā gaisa pārvadātāju pārbaudes, kā arī informācijas apmaiņu par jaunām drošības tehnoloģijām un procedūrām.

                     8.

                     Lai sekmētu pieejamo resursu efektīvu izmantošanu, pastiprinātu drošību un veicinātu atvieglojumus, delegācijas atzīmēja ātras un iespēju robežās koordinētas reakcijas priekšrocības jaunu draudu gadījumā.

                     9.

                     Abas delegācijas atzīmēja, ka šis Protokols neietekmē starp dalībvalstīm un ASV noslēgto, spēkā esošo nolīgumu noteikumus par ienākumu un kapitāla nodokļu dubultās uzlikšanas novēršanu.

                     10.

                     Attiecībā uz 15. panta 7. punktu ES delegācija atzīmēja, ka visi attiecīgie darbi šajā jomā paredz iekļaut, cita starpā, attiecīgo pasākumu ietekmi uz vidi un tehnisko integritāti, nepieciešamību izvairīties no konkurences traucējumiem un oglekļa emisiju pārvirzes un vajadzības gadījumā noteikt, vai un kā šādus pasākumus var savstarpēji apvienot vai integrēt. ASV delegācija atzīmēja, ka izstrādātajos ieteikumos tā, cita starpā, vēlētos vērst uzmanību uz atbilstību Čikāgas konvencijai un nolīguma mērķu veicināšanu.

                     11.

                     Abas delegācijas uzsvēra, ka nekas šajā nolīgumā nekādā veidā neietekmē to attiecīgās juridiskās un politiskās nostājas dažādos ar aviāciju saistītos vides jautājumos.

                     12.

                     Atzīstot kopējus mērķus, delegācijas izstrādāja kopīgu paziņojumu par sadarbību vides jomā, kas ir šā Apspriešanās memoranda C pielikumā.

                     13.

                     ES delegācija atkārtoti norādīja ES apņemšanos turpināt darbu saistībā ar Apvienoto Nāciju Vispārējo konvenciju par klimata pārmaiņām, lai izveidotu globālus emisiju samazināšanas mērķus starptautiskajā aviācijā.

                     14.

                     ASV un ES delegācijas atkārtoti norādīja ASV un ES apņemšanos sadarboties ar Starptautisko Civilās aviācijas organizāciju (ICAO), lai risinātu problēmas saistībā ar siltumnīcefekta gāzu emisijām starptautiskajā aviācijā. Abas delegācijas arī atzīmēja nozares ieguldījumus šā procesa atbalstam.

                     15.

                     Abas delegācijas atzīmēja, ka atsauces uz līdzsvaroto pieeju 15. panta 4. punktā attiecas uz Rezolūciju A35-5, ko vienbalsīgi pieņēma 35. ICAO asamblejā. Delegācijas uzsvēra, ka visi līdzsvarotās pieejas principa aspekti, kas minēti Rezolūcijā, ir atbilstīgi un svarīgi, tostarp atzīstot, ka “valstīm ir atbilstīgas juridiskas saistības, spēkā esošie nolīgumi, tiesību akti un noteikta politika, kas var ietekmēt ICAO līdzsvarotās pieejas īstenošanu šajās valstīs”.

                     16.

                     Abas delegācijas uzsvēra savu atbalstu saistībā ar ICAO“Norāžu par līdzsvarotu pieeju attiecībā uz gaisa kuģu radīto troksni” piemērošanu, kuras pašreiz ir publicētas ICAO dokumentā 9829 (2. izdevums).

                     17.

                     Attiecībā uz 15. panta 5. panta a) apakšpunktu ES delegācija atzīmēja, ka “ieinteresētās personas” atbilstīgi definīcijai Direktīvas 2002/30/EK 2. panta f) punktā nozīmē “fiziskas vai juridiskas personas, kuras skar, iespējami skars vai kurām ir likumīgas intereses par trokšņu samazināšanas pasākumu, tostarp ekspluatācijas ierobežojumu, ieviešanu”. ES delegācija arī atzīmēja, ka saskaņā ar minētās direktīvas 10. pantu, lai piemērotu tās 5. un 6. pantu, dalībvalstīm jānodrošina, ka procedūras apspriešanai ar ieinteresētajām personām ir saskaņā ar attiecīgās dalībvalsts piemērojamajiem tiesību aktiem.

                     18.

                     Atzīstot problēmas attiecībā uz darbinieku pieaugošo pārrobežu mobilitāti un uzņēmumu struktūru, ES delegācija atzīmēja, ka Eiropas Komisija cieši uzrauga situāciju un apsver turpmākas iniciatīvas, lai uzlabotu īstenošanu, piemērošanu un izpildi šajā jomā. ES delegācija atsaucās arī uz darbu, ko Eiropas Komisija uzsākusi saistībā ar starptautiskiem uzņēmumu līgumiem, un paziņoja, ka tā vēlas informēt Apvienoto komiteju attiecīgi par šīm un citām iniciatīvām.

                     19.

                     ASV delegācija atzīmēja, ka princips Amerikas Savienotajās Valstīs, kas ļauj izvēlēties vienu pārstāvi no aviosabiedrības nodarbināto noteiktas klases vai kategorijas, ir palīdzējis atbalstīt gan to aviosabiedrību nodarbināto, kuri piedalās lidojumos, gan to, kuri strādā uz zemes, tiesības organizēti veikt sarunas par darba koplīgumiem un to izpildi.

                     20.

                     Abas delegācijas atzīmēja, ka, ja viena no Pusēm veic pasākumus, kas ir pretrunā nolīgumam, ieskaitot 21. pantu, otra Puse drīkst veikt jebkurus atbilstošus un samērīgus pasākumus saskaņā ar starptautiskiem tiesību aktiem, tostarp šo nolīgumu.

                     21.

                     Saistībā ar 21. panta 4. punktu ES delegācija atzīmēja, ka pārskatu, kas minēts šajā punktā, veiks Eiropas Komisija ex officio vai ex parte.

                     22.

                     Delegācijas atzīmēja, ka satiksmes tiesības, kas minētas 21. panta 4. punkta a) apakšpunktā, ir papildus tām tiesībām, kuras piešķirtas Eiropas Savienībai un tās dalībvalstīm nolīguma 3. pantā.

                     23.

                     Delegācijas pauda gandarījumu par sadarbību starp ASV Transporta departamentu un Eiropas Komisiju, kā paredzēts nolīgumā, ar kopīgu mērķi uzlabot savstarpēju izpratni par otras Puses tiesību aktiem, procedūrām un praksi attiecībā uz konkurences režīmiem un ietekmi, ko gaisa pārvadājumu nozares attīstība ir radījusi vai, iespējams, radīs šā sektora konkurences jomā.

                     24.

                     Delegācijas apstiprināja to attiecīgo konkurences iestāžu apņemšanos turpināt dialogu un sadarbību un atbalstīt pārredzamības principu atbilstīgi juridiskajām prasībām, iekļaujot konfidenciālas komercinformācijas aizsardzību. Delegācijas apstiprināja arī to attiecīgo konkurences iestāžu gatavību vajadzības gadījumā sniegt norādes par procedūras prasībām.

                     25.

                     Delegācijas atzīmēja, ka katrā paziņojumā Apvienotajai komitejai vai citā kontekstā saistībā ar sadarbību atbilstīgi 2. pielikumam jāievēro noteikumi par konfidenciālas vai sensitīvas tirgu ietekmējošas informācijas izpaušanu.

                     26.

                     Saistībā ar 6. pielikuma 4. punktu delegācijas pauda cerību, ka Apvienotā komiteja viena gada laikā pēc Protokola parakstīšanas izstrādās atbilstošus kritērijus, lai noteiktu, vai valstis ir izveidojušas reģistru par sadarbības attiecībām gaisa transporta pakalpojumu jomā.

                     27.

                     Delegācijas atzinīgi novērtēja Īslandes un Norvēģijas pārstāvju piedalīšanos novērotāju statusā ES delegācijā un atzīmēja, ka darbs Apvienotajā komitejā pie priekšlikuma izstrādes par nosacījumiem un procedūrām Islandei un Norvēģijai tiks turpināts, lai tās varētu pievienoties nolīgumam, kurā grozījumi izdarīti ar Protokolu.

                     28.

                     Abas delegācijas pauda cerības, ka to attiecīgās aeronavigācijas iestādes atļaus darbību atbilstīgi nolīguma nosacījumiem, kurā grozījumi izdarīti ar Protokolu, no Protokola parakstīšanas dienas, pamatojoties uz savstarpējas tiesību atzīšanas un savstarpējības principu vai uz administratīviem nosacījumiem.

                  Eiropas Savienības un tās dalībvalstu delegācijas vārdā

               Daniel CALLEJA

                  Amerikas Savienoto Valstu delegācijas vārdā

               John BYERLY

            C papildinājums

               Kopīgs paziņojums par sadarbību vides jomā

            Amerikas Savienoto Valstu un Eiropas Savienības un tās dalībvalstu delegācijas atkārtoti apstiprināja izšķirošo nozīmi risināt starptautiskās aviācijas ietekmi uz vidi. Delegācijas pauda kopīgu apņemšanos sasniegt vides mērķus, kas noteikti Starptautiskās Civilās aviācijas organizācijas (ICAO) 35. asamblejā, proti, censties:

                        a)

                        ierobežot vai samazināt gaisa transporta izraisītā trokšņa ietekmi uz cilvēkiem;

                        b)

                        ierobežot vai samazināt aviācijas emisiju ietekmi uz vietējo gaisa kvalitāti; kā arī

                        c)

                        ierobežot vai samazināt aviācijas izraisīto siltumnīcefekta gāzu emisiju ietekmi uz pasaules klimatu.

                  Delegācijas atzina Apvienoto Nāciju Vispārējās konvencijas par klimata pārmaiņām un Kopenhāgenas vienošanās Pušu 15. konferences rezultātus, tostarp kopīgi atzīstot zinātnisko viedokli, ka planētas temperatūras pieaugums nedrīkst pārsniegt 2 °C.
            Delegācijas apstiprināja abu Pušu ciešo apņēmību kopīgi strādāt, lai ņemtu vērā panākumus, kas tika gūti ICAO augsta līmeņa sanāksmē par starptautisko aviāciju un klimata pārmaiņām, lai pievienotos starptautiskiem partneriem ICAO kopējos centienos izstrādāt vērienīgāku darbības programmu, tostarp stingrākus mērķus, sistēmu uz tirgu balstītiem pasākumiem un apsvērumus par jaunattīstības valstu īpašām vajadzībām.
            Abas Puses atzina apņemšanos sadarboties ICAO Aviācijas vides aizsardzības komitejā (CAEP), lai nodrošinātu savlaicīgu un efektīvu tās darba programmas paziņošanu, tostarp globālo standartu attiecībā uz gaisa kuģu CO2 emisijām un citus pasākumus par klimata pārmaiņām, troksni un gaisa kvalitāti.
            Delegācijas vērsa uzmanību uz to, ka ir svarīgi samazināt aviācijas ietekmi uz vidi:

                        —

                        turpinot sadarbību NextGen un SESAR gaisa satiksmes pārvaldības modernizēšanas programmās, tostarp Atlantijas sadarbspējas iniciatīvā, lai samazinātu emisijas (AIRE),

                        —

                        vajadzības gadījumā veicinot un paātrinot jaunu gaisa kuģu un ilgtspējīgu alternatīvu degvielu tehnoloģiju izstrādi un ieviešanu, tostarp īstenojot Clean Sky kopīgu tehnoloģiju iniciatīvu, programmu CLEEN (Continuous Low Energy, Emissions and Noise), iniciatīvu CAAFI (Commercial Aviation Alternative Fuels Initiative) un iniciatīvu SWAFEA (Sustainable Way for Alternative Fuel and Energy in Aviation), un

                        —

                        sadarbojoties ar zinātnieku aprindām, piemēram, darbojoties CAEP Ietekmes un zinātnes grupā, lai labāk saprastu un aplēstu aviācijas ietekmi uz vidi, piemēram, ietekmi uz veselību un ietekmi uz klimatu, kas nav saistīta ar CO2 emisijām.


title: Politikas un drošības komitejas Lēmums (KĀDP) 2016/1193 (2016. gada 12. jūlijs), ar ko pagarina Eiropas Savienības Policijas misijas palestīniešu teritorijās (EUPOL COPPS) misijas vadītāja pilnvaru termiņu (EUPOL COPPS/1/2016)

text:
               22.7.2016

               LV

               Eiropas Savienības Oficiālais Vēstnesis

               L 197/1

         POLITIKAS UN DROŠĪBAS KOMITEJAS LĒMUMS (KĀDP) 2016/1193
   (2016. gada 12. jūlijs),
   ar ko pagarina Eiropas Savienības Policijas misijas palestīniešu teritorijās (EUPOL COPPS) misijas vadītāja pilnvaru termiņu (EUPOL COPPS/1/2016)
   POLITIKAS UN DROŠĪBAS KOMITEJA,
   ņemot vērā Līgumu par Eiropas Savienību un jo īpaši tā 38. panta trešo daļu,
   ņemot vērā Padomes Lēmumu 2013/354/KĀDP (2013. gada 3. jūlijs) par Eiropas Savienības Policijas misiju palestīniešu teritorijās (EUPOL COPPS) (1) un jo īpaši tā 9. panta 1. punktu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               Ievērojot Lēmuma 2013/354/KĀDP 9. panta 1. punktu, Politikas un drošības komiteja (PDK) ir pilnvarota saskaņā ar Līguma 38. panta trešo daļu pieņemt attiecīgos lēmumus Eiropas Savienības Policijas misijas palestīniešu teritorijās (EUPOL COPPS) politiskās kontroles un stratēģiskās virzības nodrošināšanai, tostarp pieņemt lēmumu par misijas vadītāja iecelšanu amatā.

               (2)

               PDK 2015. gada 17. februārī pieņēma Lēmumu (KĀDP) 2015/381 (2), ar ko par EUPOL COPPS misijas vadītāju no 2015. gada 16. februāra līdz 2015. gada 30. jūnijam ieceļ Rodolphe MAUGET kungu.

               (3)

               PDK 2015. gada 7. jūlijā pieņēma Lēmumu (KĀDP) 2015/1129 (3), ar ko pagarina EUPOL COPPS misijas vadītāja Rodolphe MAUGET kunga pilnvaru termiņu no 2015. gada 1. jūlija līdz 2016. gada 30. jūnijam.

               (4)

               Padome 2016. gada 7. jūlijā pieņēma Lēmumu (KĀDP) 2016/1108 (4), ar ko pagarina EUPOL COPPS pilnvaru termiņu no 2016. gada 1. jūlija līdz 2017. gada 30. jūnijam.

               (5)

               Savienības Augstā pārstāve ārlietās un drošības politikas jautājumos ierosināja pagarināt EUPOL COPPS misijas vadītāja Rodolphe MAUGET kunga pilnvaru termiņu uz laikposmu no 2016. gada 1. jūlija līdz 2017. gada 30. jūnijam,

         IR PIEŅĒMUSI ŠO LĒMUMU.
   1. pants
   Ar šo Eiropas Savienības Policijas misijas palestīniešu teritorijās (EUPOL COPPS) misijas vadītāja Rodolphe MAUGET kunga pilnvaru termiņš tiek pagarināts līdz 2017. gada 30. jūnijam.
   2. pants
   Šis lēmums stājas spēkā tā pieņemšanas dienā.
   To piemēro no 2016. gada 1. jūlija.

      Briselē, 2016. gada 12. jūlijā

            Politikas un drošības komitejas vārdā –

            priekšsēdētājs

         W. STEVENS

      (1)  OV L 185, 4.7.2013., 12. lpp.

      (2)  Politikas un drošības komitejas Lēmums (KĀDP) 2015/381 (2015. gada 17. februāris) par Eiropas Savienības Policijas misijas palestīniešu teritorijās (EUPOL COPPS) misijas vadītāja iecelšanu amatā (EUPOL COPPS/1/2015) (OV L 64, 7.3.2015., 37. lpp.).

      (3)  Politikas un drošības komitejas Lēmums (KĀDP) 2015/1129 (2015. gada 7. jūlijs), ar ko pagarina Eiropas Savienības Policijas misijas palestīniešu teritorijās (EUPOL COPPS) misijas vadītāja pilnvaru termiņu (EUPOL COPPS/2/2015) (OV L 184, 11.7.2015., 17. lpp.).

      (4)  Padomes Lēmums (KĀDP) 2016/1108 (2016. gada 7. jūlijs), ar ko groza Lēmumu 2013/354/KĀDP par Eiropas Savienības Policijas misiju palestīniešu teritorijās (EUPOL COPPS) (OV L 183, 8.7.2016., 65. lpp.).